הוועדה המיוחדת לדיון בהצעת חוק השידור הציבורי, כנסת 19, פרוטוקול מספר 4, 2014-06-17 11:30

קארין אלהרר: בוקר טוב.

קארין אלהרר: אני פותחת את הישיבה הרביעית של הוועדה.

קארין אלהרר: אתמול התחלנו בדיון בסעיף 7 לגבי תפקידי תאגיד השידור הציבורי.

קארין אלהרר: התחלנו בהערות.

קארין אלהרר: אני רוצה לתת לדוברים שלא הספיקו להתייחס אתמול לומר את דבריהם.

קארין אלהרר: נתחיל עם גברת טלי בן יהודה, האקדמיה ללשון העברית.

<טלי בן יהודה: תודה.

<טלי בן יהודה: שלום.

<טלי בן יהודה: אני רציתי לבקש מהוועדה להחזיר או להוסיף לחוק החדש סעיף על הלשון העברית.

<טלי בן יהודה: סעיף כזה היה בחוק רשות השידור המקורי וגם בתיקון לחוק שנעשה רק לפני שנתיים, בשנת תשע"ב, ועבר את כל ההליכים ועבר את ההערות והשינויים של הייעוץ המשפטי.

<טלי בן יהודה: אנחנו מבקשים להוסיף לחוק הזה את אותו סעיף, אותו משפט שהיה בחוק רשות השידור, דבר שיספק אותנו.

<טלי בן יהודה: אני לא יודעת אם אני צריכה להאריך בחשיבות הנושא של העברית בשידור הציבורי.

<טלי בן יהודה: אני חושבת שכולנו יכולים להסכים שהעברית היא ערך, ערך חברתי, ציבורי, תרבותי ולאומי והשידור הציבורי, בזה שהוא מגיע לכל בית ובית, חשוב מאוד שיהיה בו ייצוג לנושא של העברית.

<טלי בן יהודה: למי שלא יודע אני רוצה לומר שבכל השנים, אני חושבת שארבעים שנים או יותר – מתקנים אותי כאן ואומרים לי חמישים שנים – יש מערכת שנבנתה בעמל רב, גם של ייעוץ לשוני וגם של דברים אחרים וזה לא מקרה שרשות השידור שמרה ושומרת עד היום על רמת לשון נאותה בשידורים שלה.

<טלי בן יהודה: אני חושבת שזה מובן מאליו שהדבר הזה צריך להימשך.

<טלי בן יהודה: אני גם אסביר שלא זו בלבד שרמת הלשון הנאותה הזאת נשמרת ברשות השידור אלא היא גם מקרינה כל השנים על כל ערוצי השידור האחרים שלומדים מהדוגמה הזאת ויש קשרי עבודה של יועצי הלשון.

<טלי בן יהודה: יש פורום יועצי הלשון של כל רשתות השידור שמנהלת אותו רות אלמגור רמון שיושבת כאן.

<טלי בן יהודה: הוספת הסעיף הזה לחוק אותו אנחנו מבקשים מהווה עוגן להמשך שיאפשר להמשיך לשמור על רמת הלשון והפעילות בתחום הלשון העברית שקיימת היום.

<טלי בן יהודה: אני מבקשת מהוועדה לאשר את זה.

<טלי בן יהודה: אני אומר שגם מצד הכנסת וגם מצד הממשלה – שתי הממשלות האחרונות בראשות בנימין נתניהו שהשר ארדן היה חבר בהן – קיבלה שתי החלטות לגבי הלשון העברית, לקידום מעמדה של הלשון העברית, לטיפוחה וכל מיני מלים כאלה נכונות.

<טלי בן יהודה: גם הממשלה מכירה בחשיבות הזאת של שמירה על הלשון העברית והייתי אומרת כמעט הגנה עליה.

<טלי בן יהודה: מכל הסיבות האלה ביחד אני מקווה שכמעט מובן מאליו שצריך להוסיף או להחזיר את הסעיף הזה לחוק.

קארין אלהרר: תודה.

קארין אלהרר: הגברת לילך גבאי.

<משה שגב: גברתי, הערה קטנה.

קארין אלהרר: מיד אחרי לילך, אתה תקבל את רשות הדיבור.

<משה שגב: תני לי שנייה להעיר הערה קטנה.

קארין אלהרר: בבקשה.

קארין אלהרר: החלפתם תפקידים?

<משה שגב: לא.

<משה שגב: ביקשתי ממנה רשות להעיר הערה קטנה לפני דבריה.

קארין אלהרר: קצרה.

קארין אלהרר: משפט.

<משה שגב: אנחנו מבינים את גודל המעמד של דיון בחוק רשות השידור ואת כל הגופים שנמצאים כאן מסביב, אבל חבר הכנסת כבל אתמול נתן לזה תהודה גדולה מאוד, לכך שיש כאן עובדים.

<משה שגב: לא יכול להיות שעובדים נמצאים כאן מחוץ לדלת ולא יכולים להיכנס, לשמוע ולהשמיע.

<משה שגב: הרי אלה דיני נפשות כאן.

<משה שגב: לא יכול להיות שיזניחו את הדבר הזה.

<משה שגב: הם מוזמנים, הם לא התגנבו לכנסת ואין להם מקום לשבת.

<משה שגב: השומרים בצורה ברוטלית לא נותנים להם להיכנס פנימה.

<משה שגב: גברתי, דבר כזה לא יכול להיות.

קארין אלהרר: אדוני, אני מבינה את הערתך.

קארין אלהרר: הדיון היה מתוכנן להתקיים באולם נגב אולם בשל אילוצים של הכנסת הגענו לחדר הזה.

קארין אלהרר: אני מבינה את הדבר.

קארין אלהרר: יש לי רצון עז שכולם בואו וידברו וזה חשוב לי ברמה האישית.

קארין אלהרר: חשוב לי מאוד שהעובדים, הוועדים כל האנשים הנוגעים בדבר בואו ויציגו את עמדתם.

קארין אלהרר: יש חשיבות ציבורית בעיני בזה שהדיון יתנהל בשקיפות תוך הבעת עמדות של כולם.

קארין אלהרר: אני מתנצלת בשם כנסת ישראל, לא היה אולם גדול יותר להיום ואנחנו עושים מאמצים גדולים על מנת שנתכנס באולמות גדולים יותר כדי שבאמת נוכל לשמוע את כולם.

קארין אלהרר: יחד עם זאת, חשוב לי להבהיר שאנחנו שומעים נציגים של כולם.

קארין אלהרר: נמצאים כאן – ויתקנו אותי אם אני טועה – הנציגים של כל הוועדים.

קארין אלהרר: אני בטוחה שהנציגים של הוועדים עושים מלאכתם נאמנה ומייצגים נאמנה את העובדים.

<משה שגב: לא כולם כאן.

<משה שגב: חלקם בחוץ ולא יכולים להיכנס.

קארין אלהרר: אם יש נציג של ועד שהוא מייצג את הוועד כולו והוא לא נמצא באולם, אני אבקש שמישהו שהוא לא נציג של ועד יפנה לו את מקומו על מנת שבאמת יהיה ייצוג הולם ומלא לכולם.

<משה שגב: ענת בחוץ.

<משה שגב: כמו שאת רואה, המספר שלנו היום כאן מועט.

<משה שגב: המספר שלנו היום ממש מועט.

<משה שגב: יש נציגים שנמצאים בחוץ.

קארין אלהרר: אני מבינה את מה שאתה אומר ואני באה לקראתך, אבל אני אומרת שאם יש מישהו שהוא לא נציג אלא הוא עובד - - -

<משה שגב: אין כאן.

קארין אלהרר: למיטב הבנתי יש 14 ועדי עובדים.

קארין אלהרר: אני טועה?

<משה שגב: אין כאן 14 נציגים.

<משה שגב: תספרי ותראי שאין כאן.

קארין אלהרר: החדר די מלא.

קארין אלהרר: תגיד לי אתה.

<משה שגב: אני לא יודע.

<משה שגב: יש כאן הרבה בעלי עניין.

<אתי בנדלר: נמצאים כאן נציגי אגודות עיתונאים.

<אתי בנדלר: נכון?

<משה שגב: כן.

<אתי בנדלר: פלוס ארבעה ועדים.

קארין אלהרר: אתם לא המשתתפים היחידים בדיון הזה.

קארין אלהרר: אני מבקשת ברמה החברית שלכם כלפי אנשים, יש מישהו שהוא לא נציג עובדים ואין לו עניין ספציפי בסעיף הזה היום, לפנות את המקום לוועד עובדים כדי שיוכל להגיע.

קארין אלהרר: מעבר לזה, אין לי מה לעשות.

קארין אלהרר: זה החדר.

קארין אלהרר: ברשותך, אם אפשר בכל זאת יהיה לשמוע את נציגת הטלוויזיה החינוכית.

<לילך גבאי שזר: תודה.

<לילך גבאי שזר: אני יושב ראש ועד הנדסה בטלוויזיה החינוכית.

<לילך גבאי שזר: אני רוצה להתייחס לסעיפי החוק בכל מה שקשור לסעיף 7.

<לילך גבאי שזר: אנחנו מדברים על (4): "יקיים שידורים הפונים לילדים ולנוער ובמסגרתם יקדם יצירה של תכנים ערכיים".

<לילך גבאי שזר: בסעיף הזה, אני חושבת שחשוב, חשוב, חשוב לשנות את הנוסח ולכתוב שם שהגוף, לא רק יקיים אלא יפיק וישדר תכנים שפונים לילדים ולנוער בתאגיד השידור הציבורי אבל זאת תהיה הטלוויזיה החינוכית כפי שהיא במתכונתה היום.

<לילך גבאי שזר: אני חושבת שאנחנו המומחים לזה.

<לילך גבאי שזר: יש ערוץ ילדים ונוער קיים, ממותג, ערוץ 23 ואפשר להשתמש בו.

<לילך גבאי שזר: הערוץ הוא ערוץ יעיל שמשדר תכנים איכותיים וערכיים.

<לילך גבאי שזר: אני חושבת שזה בזבוז לא לשמר את הקיים.

קארין אלהרר: אני רוצה לחדד ולנסות להבין את כוונתך.

קארין אלהרר: את בעצם רוצה לשנות אבל להשאיר את המצב על כנו.

<אתי בנדלר: זאת אומרת, לקבוע בחוק שהטלוויזיה החינוכית תישאר כפי שהיא?

<לילך גבאי שזר: כן.

<לילך גבאי שזר: עצמאית.

<לילך גבאי שזר: קודם כל, בית הפקות.

<לילך גבאי שזר: טלוויזיה חינוכית היא בית הפקות.

<לילך גבאי שזר: היא המפיקה, היא המשדרת תכנים לילדים ולנוער, תכנים חינוכיים לילדים ולנוער, היא כלי תקשורת יעיל ומוצלח שאין שום צידוק שהוא ייעלם מהמפה.

<לילך גבאי שזר: לכן צריך לשמור עלינו גם במסגרת החוק הקיים.

קארין אלהרר: תודה.

<לילך גבאי שזר: יש לנו כאן עוד אנשים שרוצים להתייחס.

קארין אלהרר: לא.

קארין אלהרר: נתתי לך את רשות הדיבור ולא למישהו אחר.

<לילך גבאי שזר: החוק מנסה לעקר את הטלוויזיה החינוכית מעשייה.

קארין אלהרר: דברייך נשמעו בבהירות.

קארין אלהרר: תודה.

קארין אלהרר: אני מבקשת את נציג אגודת העיתונאים ירושלים.

<גדי בן יצחק: אני עובד בקול ישראל, ועד קול ישראל, חבר באגודת העיתונאים בירושלים, עובד ארבעים שנה ברשות השידור.

<גדי בן יצחק: ההערה שלי היום היא פחות הערת עובד - למרות שאני חייב לומר שבמידת מה התחנכתי על ידי רשות השידור.

<גדי בן יצחק: כאשר התקבלתי לשם, עוד היו טפסים בהם היה כתוב שירות השידור.

<גדי בן יצחק: – אלא כאזרח.

<גדי בן יצחק: אנחנו הגענו לסעיף 7, מטרות רשות השידור, ואני חייב לומר שאני לא מבין.

<גדי בן יצחק: שמעתי את השר לפיד מדבר על אנשים כמוני שהם דור המדבר.

<גדי בן יצחק: עשינו את עמוד האש ויכולים ללכת הביתה.

<גדי בן יצחק: האנשים אולי, אבל הרעיון של עמוד האש, אני לא יודע.

<גדי בן יצחק: שמעתי את השר ארדן ואני מצטער שכרגע הוא לא כאן למרות שהבטיח לנו להיות אתנו.

קארין אלהרר: יש קבינט ביטחוני.

<גדי בן יצחק: צר לי לא פחות ממנו, אבל אני יכול להביע את זה.

קארין אלהרר: אני מבקשת למסור בשמו.

קארין אלהרר: הוא מצא כרגע בישיבת הקבינט המדיני-ביטחוני ולכן הוא לא הגיע לדיון.

<גדי בן יצחק: בהצלחה בשם כולנו.

<גדי בן יצחק: הלוואי ששלושת הילדים יחזרו הביתה במהרה.

עיסאווי פריג': דיונים בוועדת אחרות נדחים וכאן את מתעקשת לקיים את הדיון בזמן.

עיסאווי פריג': <היו"ר קארין אלהרר> הדיון לא יידחה.

עיסאווי פריג': הדיון יתקיים.

עיסאווי פריג': אני מצטערת שזה לא מוצא חן בעיניך, אבל הדיון יתקיים.

עיסאווי פריג': למה?

קארין אלהרר: אדוני, תמשיך.

<גדי בן יצחק: מעמוד האש של השר לפיד לשר ארדן שהדגיש, ובצדק, את חשיבות ירושלים בחוק הזה אך לא כך רק.

<גדי בן יצחק: אם במטרות רשות השידור כל מה שיש שם, יש בכל חברת שידור אחרת אלא שקוראים לה ציבורית, אני לא מבין את העניין.

קארין אלהרר: מה ההצעה שלך?

<גדי בן יצחק: שמעת קודם את הערת האקדמיה.

<גדי בן יצחק: אין עברית.

<גדי בן יצחק: אין קשר לתפוצות.

<גדי בן יצחק: אין ציונות.

<גדי בן יצחק: אין חינוך לדמוקרטיה ואין חינוך.

<גדי בן יצחק: את תקבלי עוד מעט את ההצעות שלנו ואני חושב שהוועדה כבר קיבלה אותן, של אגודת העיתונאים.

<גדי בן יצחק: אין שום דבר מהמטרות האלה.

<גדי בן יצחק: לא יהיה כל הבדל בין הרשות החדשה הציבורית לכל תחנה פרטית אחרת.

<גדי בן יצחק: זאת הפרטה בשם אחר?

<גדי בן יצחק: עכשיו אני אגיע לעניין העובדים.

<גדי בן יצחק: אם זאת הפרטה דרך החוק, תודה רבה.

קארין אלהרר: אנחנו לא בעניין העובדים.

קארין אלהרר: תודה רבה.

קארין אלהרר: מר אביהו מדינה.

אילן גילאון: אני מציע שהדיון הבא יהיה על הגג של הבניין.

קארין אלהרר: תודה רבה על הערתך החשובה, חבר הכנסת גילאון.

אילן גילאון: עושים משהו כדי לצאת ידי חובה.

עיסאווי פריג': עם כל הכבוד ליושבת ראש, זאת לא דיקטטורה.

עיסאווי פריג': השיטה שלך לא נכונה ואת לא תסתמי לנו את הפיות אלא את תקשיבי.

קארין אלהרר: אף אחד לא סותם לך את הפה.

עיסאווי פריג': את סותמת את הפה בהערות הציניות שלך.

עיסאווי פריג': זה נורא מעצבן.

קארין אלהרר: אתה רוצה שאני אתחיל בהערות ציניות?

עיסאווי פריג': תתחילי בהערות הציניות.

אילן גילאון: זה ביזוי הכנסת.

אילן גילאון: זה ביזוי רשות השידור.

אילן גילאון: כל הוועדה הזאת היא ביזוי.

<קריאה: באולם "נגב" יושבים כרגע חמישה אנשים.

עיסאווי פריג': תעשי את הישיבה אצלך בחדר.

עיסאווי פריג': זה מספיק.

עיסאווי פריג': שלושים אנשים מחכים בחוץ.

עיסאווי פריג': חוסר רגישות מוחלט.

אילן גילאון: אני הייתי עכשיו מפסיק את הישיבה ועובר למקום שמכבד את הנושא ולא מזלזל בו עד כדי כך.

אילן גילאון: גם כך זאת תולדה של ועדה שבאה בחטא, ירתה את הירייה ועכשיו היא מסמנת את המטרה.

קארין אלהרר: חבר הכנסת גילאון, לא שאלתי מה אתה מציע.

נסים זאב: איפה השר?

נסים זאב: איפה שר התקשורת?

נסים זאב: איפה הוא מתחבא?

קארין אלהרר: עיסאווי, לך תשדר מונדיאל בערוץ 1.

עיסאווי פריג': אני אשדר מונדיאל ואני אהיה בגלי צה"ל.

<קריאה: יש מונדיאל בערוץ 1, עם המסרים שלנו.

<קריאה: כן, זה פוצץ את כולם.

קארין אלהרר: פרשננו לענייני מונדיאל.

אילן גילאון: קארין, החברים שלך שמשאירים אותך בחזית, הם לא חברים.

אילן גילאון: זה לא מכובד.

<קריאה: זה לא מכובד להגיד לחבר הכנסת שהוא משדר אצלנו.

<קריאה: זה לא מכובד.

<קריאה: כולם משדרים אצלנו.

עיסאווי פריג': היום אני בערוץ הספורט 5 ואת מוזמנת לצפות.

קארין אלהרר: עיסאווי, לך תעשה את הפוליטיקה שלך בערוץ 1 ואל תבוא לעשות הצגות כאן.

אילן גילאון: מה זה קשור?

אילן גילאון: למה הביזיון של הדיון הזה?

עיסאווי פריג': את עושה את ההצגות.

קארין אלהרר: חבר הכנסת גילאון, אתה לא חבר ועדה ואתה לא חייב לבוא.

אילן גילאון: הוועדה הזאת היא פיקציה.

קארין אלהרר: אם זה לא מוצא חן בעיניך, אתה לא חייב לבוא.

אילן גילאון: הירייה נורתה ועכשיו מסמנים את המטרה.

קארין אלהרר: אם אתה כאן, אתה תפעל לפי כללי הוועדה.

אילן גילאון: חבל שאת משתפת פעולה.

קארין אלהרר: חבר הכנסת גילאון, תתבייש.

אילן גילאון: חבל שאת משמשת אנשים כאלה.

קארין אלהרר: אני קוראת אתכם לסדר ואז אני גם אתחיל להוציא חברי כנסת.

אילן גילאון: אלמלא את, לא היו נותנים לך לנהל את הדיון הזה.

עיסאווי פריג': את לא תשמעי אותנו ותגידי תודה, שמעתי, אלא את תקשיבי.

עיסאווי פריג': זאת לא התנהלות.

קארין אלהרר: עיסאווי, אני אוציא אותך.

עיסאווי פריג': תוציאי.

עיסאווי פריג': את מאיימת עלי?

קארין אלהרר: כן, אני מאיימת עליך.

עיסאווי פריג': את מאיימת עלי?

קארין אלהרר: אני מאיימת עליך.

עיסאווי פריג': לזה את רוצה להגיע?

קארין אלהרר: כן.

עיסאווי פריג': תגיעי.

עיסאווי פריג': הכי קל זה להוציא.

קארין אלהרר: אז תצא.

אילן גילאון: עיסאווי, היא לא אשמה בזה.

אילן גילאון: תעזוב.

קארין אלהרר: חבר הכנסת גילאון, אני מסתדרת לבד.

קארין אלהרר: תודה.

קארין אלהרר: אני לא צריכה את עזרתך.

קארין אלהרר: חבר הכנסת עיסאווי, אני מזהירה אותך שעוד התפרצות כזאת, אני אוציא אותך.

עיסאווי פריג': איזו אזהרה?

עיסאווי פריג': שנייה או ראשונה או שלישית?

קארין אלהרר: ראשונה.

עיסאווי פריג': יש לי עוד שתיים.

קארין אלהרר: כן.

קארין אלהרר: אתה רוצה לעשות עוד פוליטיקה כאן?

אילן גילאון: אתם עושים פוליטיקה.

עיסאווי פריג': אני רואה איך את עושה את הפוליטיקה על הצד הטוב ביותר.

קארין אלהרר: אתה רוצה כותרת בעיתון?

קארין אלהרר: אין שום בעיה.

קארין אלהרר: נסדר לך אותה.

אילן גילאון: לא מתאים לך.

עיסאווי פריג': את חוזרת על הדברים.

עיסאווי פריג': פוליטיקה.

עיסאווי פריג': תקליט.

קארין אלהרר: אזהרה שנייה.

קארין אלהרר: עיסאווי, חבל.

עיסאווי פריג': די.

עיסאווי פריג': תתעלי.

קארין אלהרר: אתה רוצה להתעלות?

עיסאווי פריג': לא.

עיסאווי פריג': את צריכה להתעלות.

קארין אלהרר: תן לחברים שלך שאתה רוצה לייצג אותם - אתה כל כך רוצה לייצג את רשות השידור - לדבר.

אילן גילאון: סליחה גברתי, לא אמרנו כלום.

אילן גילאון: את צודקת.

קארין אלהרר: לא אמרתם כלום.

אילן גילאון: סלחי לנו, את צודקת.

קארין אלהרר: תתביישו.

קארין אלהרר: זה מה שיש לי להגיד לכם.

אילן גילאון: אנחנו מתים מבושה.

קארין אלהרר: אני רואה את זה על הפנים שלכם.

עיסאווי פריג': כשרואים את ההתנהלות הזאת, אנחנו מתביישים.

אילן גילאון: את משתתפת בדבר מבוזיין כזה.

אילן גילאון: זאת הבושה.

קארין אלהרר: הדיבור הוא מה שחשוב.

קארין אלהרר: זה חשוב מאוד מה שאתה עושה.

קארין אלהרר: מר אביהו מדינה.

קארין אלהרר: אני מתנצלת בשם כנסת ישראל.

<אביהו מדינה: בהקשר לוויכוח שהתנהל עכשיו, יש לי הערה שמאוד שייכת לעניין.

<אביהו מדינה: אני מבקש שיושבת ראש הוועדה תקשיב לי.

אילן גילאון: אתה יכול לדבר בישיבה.

<אביהו מדינה: לא.

<אביהו מדינה: הקול שלי לא מגיע לכאן ואני אצטרך לצעוק.

קארין אלהרר: אם הם יהיו בשקט, אנחנו נשמע אותך נהדר.

<אביהו מדינה: יש לי הערה בקשר לוויכוח שהתנהל כאן.

<אביהו מדינה: זה משהו שחסר בתוך החוק הזה ובכלל, בלי שום קשר להתחדשות של רשות השידור, למבנה החדש, לפיטורים של העובדים וכולי.

<אביהו מדינה: אני חושב שחסרים כאן ערכים.

<אביהו מדינה: המילה ערכים לא מופיעה בכל החוק הזה ואפילו לא פעם אחת, לפי מה שאני קראתי.

קארין אלהרר: אין מחיאות כפיים.

<אביהו מדינה: רשות שידור שהיא רשות ציבורית ממלכתית, אין לה את האינטרסים של השידור הפרטי שבנוי על הכנסות כדי לחיות.

<אביהו מדינה: רשות השידור היא חובה בחוק שהיא תתקיים ולכן היא לא צריכה לעשות תחרות עם אף אחד אלא היא צריכה להיות ערכית יותר.

<אביהו מדינה: לא פגשתי כאן שום דבר שהוא בנושא של ערכי וגם לא פגשתי בהצעות האחרות של הרכב ההנהלה של הרשות החדשה שבה יהיו אנשים שבאמת ישמרו על הערכים היהודיים, הציוניים, הדמוקרטיים וכולי.

קארין אלהרר: אני מפסיקה אותך ואני רוצה להפנות אותך לסעיף 7(4) שכן מדבר בעניין ילדים ונוער לדוגמה.

<קריאה: אבל יש לכם כבר ערוץ קיים.

קארין אלהרר: גברתי, את לא מדברת עכשיו.

<אביהו מדינה: אני לא דיברתי על ילדים.

<אביהו מדינה: גם מבוגרים צריכים ערכים.

קארין אלהרר: אני מסכימה.

נסים זאב: יש להם.

נסים זאב: יש להם את "האח הגדול".

נסים זאב: זה מספיק.

<אביהו מדינה: ההערה שלי לסעיף 7.

<אביהו מדינה: כתוב כאן שהציבור יפעל לקידום התרבות, היצירה האיכותית, ויש לכם כאן מוקש.

<אביהו מדינה: מה זה איכותי?

<אביהו מדינה: מי יקבע מה זה איכותי?

קארין אלהרר: מי קובע היום?

<אביהו מדינה: זה פתח לצנזורה שכל מה שלא מוצא חן בעיני וכל מה שהוא לא לטעמי ייחשב בעיני לא איכותי.

<אביהו מדינה: אנחנו יודעים שזה כך.

<אביהו מדינה: האיכותי הזה, זה בוודאי צריך להיות משהו שהוא תנאי בסיסי ועל זה אין ויכוח.

<אביהו מדינה: הוא חייב להיות איכותי.

קארין אלהרר: לא צריך לכתוב את זה?

<אביהו מדינה: לא צריך לכתוב את זה אבל צריך להוסיף כאן את היצירה הישראלית על כל גווניה.

<אביהו מדינה: זה מאוד חשוב שייאמר על כל גווניה.

<אביהו מדינה: ארבעים שנים אנחנו צועקים על קיפוח ברשות השידור של סגנונות כמו החסידי וכמו הים תיכוני וכאן צריך לשים דגש ואם הולכים לבנות משהו חדש , לא להתחיל אותו עקום כי אם יתחילו אותו עקום, הוא יתמוטט בהמשך הדרך.

<אביהו מדינה: תודה.

קארין אלהרר: תודה רבה.

איתן כבל: ברשותך, בקשה טכנית.

איתן כבל: יש כאן חברי כנסת חדשים בתהליך הזה.

איתן כבל: הייתי רוצה שתוציאי בכתב את כל התהליך של הגשת הסתייגויות כדי שהנוהל הזה יהיה סדור ומסודר.

<אתי בנדלר: אני מוכנה להוציא בכתב אבל אני חושבת שאתמול הבהרתי את הדברים אבל אני מוכנה לחזור עליהם היום פעם נוספת.

איתן כבל: גם זה יהיה טוב.

<אתי בנדלר: הסתייגות באופן עקרוני היא הצעה שהועלתה בוועדה ולא התקבלה בוועדה.

<אתי בנדלר: לא התקבלה בוועדה, זאת אומרת שהייתה הצבעה בקשר אליה ולא היה לה רוב ולכן היא לא הפכה להיות חלק מנוסח הוועדה.

<אתי בנדלר: אם הצעה שמועלית על ידי חבר כנסת איננה מתקבלת, הוא צריך לומר שהוא מבקש שההצעה הזאת תוגש למליאה או תירשם כהסתייגות ואז בנוסח החוק הסופי אני מצרפת דף הסתייגויות וכוללת את ההסתייגויות האלה.

איתן כבל: איך מגישים את ההסתייגויות?

קארין אלהרר: סליחה גברתי היועצת המשפטית, זמננו קצוב.

קארין אלהרר: אני מציעה שאת דף ההסברים תקבלו במייל בצורה מסודרת.

<אתי בנדלר: אין בעיה.

נסים זאב: עם מורה פרטי שכל אחד יקבל.

קארין אלהרר: זה על חשבון תקציב לבוחר שלך.

נסים זאב: יש לי כמה הערות.

קארין אלהרר: עכשיו אתה לא מדבר.

קארין אלהרר: אני מבקשת לתת את רשות הדיבור לדוקטור תהילה אלטשולר מהמכון הישראלי לדמוקרטיה.

<תהילה אלטשולר: בוקר טוב.

<תהילה אלטשולר: תודה רבה על ההזמנה.

<תהילה אלטשולר: אני חושבת שכדאי להקדים ולומר ששידור ציבורי שאיננו מוטה אינטרסים מסחריים וכן ממומן על ידי כסף ציבורי, הוא מרכיב חשוב ביותר ביכולת שלנו לקיים הליך דמוקרטי תקין.

<תהילה אלטשולר: המצב הנורא שרשות השידור הנוכחית נקלעה אליו, הוא לא סוד.

<תהילה אלטשולר: אנחנו בצער תומכים במהלך האמיץ של שר התקשורת לנסות ולהקים רשות שידור חדשה אבל הדבר המשמעותי ביותר הוא שהולכים לעשות כאן מהלך מאוד מאוד רדיקלי וצריך לוודא היטב שאנחנו לא נקבל עוד מאותו דבר ושהתכנון האסטרטגי של הרשות החדשה הוא כזה שיתאים לרשות שידור גם בעוד עשרים שנים ולא רק בעוד שנתיים.

<תהילה אלטשולר: עכשיו אני מגיעה לסעיף 7.

<תהילה אלטשולר: אני שומרת לעצמי את הזכות לדבר אחר כך לגבי סעיפים אחרים.

קארין אלהרר: רק לסעיף 7, בבקשה.

<תהילה אלטשולר: בסעיף 7 יש שני סעיפים קטנים שמפריעים לי.

<תהילה אלטשולר: הדבר הראשון הוא קידום התרבות, היצירה האיכותית ותעשיית הרדיו והטלוויזיה.

<תהילה אלטשולר: אנחנו נמצאים עמוק בתוך העידן הדיגיטלי.

<תהילה אלטשולר: לא יכול להיות ששידור ציבורי יהיה מוטה מדיום, כלומר אך ורק ברדיו ובטלוויזיה.

<תהילה אלטשולר: צריך לעשות כאן תכנית אסטרטגית יותר נכונה.

<תהילה אלטשולר: תוכן ציבורי.

<תהילה אלטשולר: צריך לקרוא לרשות הזאת הרשות לתוכן ציבורי ולא הרשות לשידור ציבורי.

<תהילה אלטשולר: לא משנה כל כך איך מעבירים היום את המסרים וחשוב לנו שהתוכן הזה יהיה קיים אפילו באמצעות ספריית וי.

<תהילה אלטשולר: או.

<תהילה אלטשולר: די.

<תהילה אלטשולר: ענקית של תכנים טובים בעברית ובערבית כמובן שמיועדים לקהל ישראלי ואפשר יהיה להעביר אותם בכל מיני דרכי ממסר.

<תהילה אלטשולר: אני לא באה חלילה לזלזל באוכלוסייה שהאוריינות הדיגיטלית שלה נמוכה אבל זה לא צריך להיות המרכז של רשות שמסתכלת קדימה.

<תהילה אלטשולר: בחוק כתוב, בסעיף 71, שהרשות רשאית לשדר גם באמצעות האינטרנט.

<תהילה אלטשולר: אין דבר יותר מגוחך מזה עשרים שנים לתוך העידן הדיגיטלי.

<תהילה אלטשולר: לא יכול להיות שזה יהיה שיקול דעת ומה שיהיה בלב העניין הוא הרדיו והטלוויזיה במשמעות של המאה ה-20.

<תהילה אלטשולר: הדבר השני.

<תהילה אלטשולר: נכתב כאן בסעיף 7(2) חדשנות בתחום תוכן השידורים והפצתם וטכנולוגיות השידור.

<תהילה אלטשולר: שוב, לא יכול להיות שבסעיף המטרות - יש לנו מטרות יותר חשובות - אנחנו נתעסק עכשיו בטכנולוגיות השידור.

<תהילה אלטשולר: מה שחשוב בפרט למדינת ישראל שנערכת לדבר הזה.

<תהילה אלטשולר: יש את מיזם הסיבים האופטיים של חברת חשמל ויש לנו דרכים להעביר היום שידורים לא רק באמצעות הברודקאסט והתדרים המסורתיים.

<תהילה אלטשולר: אלה הדברים שרציתי לומר.

<תהילה אלטשולר: את שואלת אותי מה אני מציעה.

<תהילה אלטשולר: אני חושבת שבראש ובראשונה סעיף נוסף שצריך להיכנס לסעיף המטרות של רשות לתוכן ציבורי הוא אוריינות תקשורת.

<תהילה אלטשולר: היום פחות חשוב להציע לאנשים את התוכן ויותר חשוב ללמד אותם לכרוך את הדברים.

<תהילה אלטשולר: כאן אני מדברת על זה שהרשות לתוכן ציבורי צריכה להיות מרכיב אחד בתור אקו-סיסטם הרבה יותר רחב של מיזמי תקשורת שלא למטרת רווח.

<תהילה אלטשולר: ראו, ה-DNA של התקשורת השתנה בצורה הכי מהותית ואולי יותר מאשר כל תעשייה אחרת בעשרים השנים האחרונות.

<תהילה אלטשולר: לא יכול להיות שעושים כאן

<תהילה אלטשולר: תהליך רדיקלי ולא מתייחסים לעניין הזה.

<תהילה אלטשולר: אני חושבת שהתפקיד של רשות השידור או של הרשות לתוכן ציבורי צריך להיות דבר ראשון להעניק קשר והקשר ותובנות ביחס להררי המידע שנמצאים בחוץ.

<תהילה אלטשולר: לא רק לייצר את התוכן בעצמם.

<תהילה אלטשולר: הדבר השני הוא שיש לנו היום מערכת הרבה יותר אינטראקטיבית מכפי שהייתה בכל ההיסטוריה האנושית.

<תהילה אלטשולר: צריך להפוך את חלק מתפקידי רשות התוכן הציבורי לכיכר עיר דיגיטלית שמאפשרת גם לציבור לתרום תכנים, גם לציבור לעשות ולא רק לצפות או להיות צרכן פסיבי של תקשורת כאשר כמובן ההיבט הזה של אוריינות תקשורת צריך להיות בראש.

<תהילה אלטשולר: להצעה הזאת יש השלכות רוחביות גם על איך צריכה להיראות רשות השידור וזה לא סעיף המטרות.

<תהילה אלטשולר: למשל, אין שום צורך למנות מנהל מדיה אלא יכול להיות שפשוט צריך לעשות את הכול בצורה רוחבית.

<תהילה אלטשולר: אני מסיימת כאן.

<תהילה אלטשולר: כמובן יש לנו עוד הערות ביחס למינויים.

קארין אלהרר: תודה.

קארין אלהרר: אני רוצה להעיר הערה לייעוץ המשפטי.

קארין אלהרר: אני חושבת שיש מקום, מכיוון שמדובר בסעיף שאמור להישאר הרבה אחרי ימינו ולהיות רלוונטי ועדכני, אני כן חושבת שצריך שתהיה התייחסות, ראשית, לנושא של הערכים.

קארין אלהרר: אני לא יודעת אם לכתוב מגילת העצמאות אבל יהודי-דמוקרטי, שזה אכן משקף את מדינת ישראל או את האני מאמין שלה.

<קריאה: עידוד עלייה, קשר לתפוצות.

קארין אלהרר: הנושא של הטכנולוגיה הוא כמובן מאוד חשוב.

קארין אלהרר: אני לא יודעת אם אוריינות ומלים שלציבור הרחב שאמור לדעת לקרוא את החוק הזה ומה זה אומר, עד כמה זה נכון.

קארין אלהרר: אני כן חושבת שיש הרבה ערכים שראוי שנכניס בתפקידי השידור הציבורי אבל אני לא חושבת שאפשר להכניס את כל הערכים שכולנו מאוד מאמינים בהם.

קארין אלהרר: צריכה להיות איזושהי תמצית של הדברים שבסופו של דבר משקפים את האני מאמין של מה שכולנו רוצים לראות בשידור הציבורי.

<משה שגב: גברתי, בחוק רשות השידור הקיים מוזכר ויש שם פירוט ממש אחד לאחד.

<משה שגב: למה לא להעתיק אותו?

<קריאה: השאלה כמה ערכי זה לסגור שני כלי תקשורת במדינת ישראל.

קארין אלהרר: חמד, רצית הערה?

חמד עמאר: כן.

חמד עמאר: לסעיף 7(5).

חמד עמאר: "יקיים שידורים בשפה הערבית, הרוסית ושפות אחרות לצרכים של האוכלוסייה דוברת הערבית והרוסית בישראל".

חמד עמאר: שתי אוכלוסיות גדולות שצריך לתת להן את הנושא גם בחוק.

קארין אלהרר: זאת הערה.

חמד עמאר: זאת לא הערה.

חמד עמאר: אם היא לא תתקבל - - -

קארין אלהרר: בסדר.

קארין אלהרר: אין לי בעיה.

קארין אלהרר: אנחנו כרגע לא מצביעים על הסעיף.

קארין אלהרר: זאת הערה שאני חושבת שהבקשה הזאת נשמעה גם אתמול.

קארין אלהרר: שוב, לא נצביע על זה.

קארין אלהרר: כן הייתי רוצה שהייעוץ המשפטי יביא נוסח מתוקן נוכח כל ההערות.

קארין אלהרר: רשמנו את זה.

רינה פרנקל: בסעיף הזה כתוב ש"התאגיד החדש יפעל לקידום התרבות ויצירה איכותית".

רינה פרנקל: בנוגע לטלוויזיה המסחרית, אני יודעת שיש מעט הפקות מקור ויש גם תכניות ריאליטי ואין כאן התייחסות לכמה תכניות מקור יהיו.

קארין אלהרר: זה כתוב בהמשך.

רינה פרנקל: יש התייחסות בהמשך?

קארין אלהרר: כן.

קארין אלהרר: לגבי החלוקה של התכניות.

רינה פרנקל: אנחנו מאמינים בתכניות מקור ופחות תכניות ריאליטי.

קארין אלהרר: ברור.

קארין אלהרר: זה יהיה בהמשך.

קארין אלהרר: מר רן מלמד, בבקשה.

<רן מלמד: כמו שהתחלתי לומר אתמול, לטעמי התפקידים שהוגדרו בחוק הם מאוד מצומצמים.

<רן מלמד: אני חושב שצריך להוסיף תשעה סעיפים אחרים ולתקן עוד סעיף אחד קטן.

<רן מלמד: ברשותכם, אני אקריא אותם.

קארין אלהרר: בבקשה.

<רן מלמד: אני חושב שכן צריך להוסיף סעיף שמדבר על חיזוק והעמקת ערכיה וזהותה של מדינת ישראל כמדינה דמוקרטית וקידום ערכים של פלורליזם וסובלנות.

<רן מלמד: אני חושב שזה חלק מחובתה של רשות התוכן או רשות השידור או איך שלא נקרא לה.

<קריאה: מצוין.

<רן מלמד: אני חושב שכן צריך לחזק ולהעמיק את ערכיה וזהותה של מדינת ישראל כמדינה קולטת עלייה.

<רן מלמד: יש לנו היום שידורים בתחומים האלה ואני חושב שהם צריכים להימשך.

<רן מלמד: אני חושב שטיפוח אזרחות טובה וערכים של שוויון הם קריטיים.

<רן מלמד: אגב, שלחתי את הרשימה לחברי הוועדה ואני מבקש, אם מישהו יסכים, להעלות את ההצעות שלי כהסתייגויות או כשינויים.

<רן מלמד: אני חושב שזה חשוב.

<רן מלמד: כן צריך לדבר על המורשת היהודית, דבר שנעלם לגמרי מתוך התוכן.

<רן מלמד: על הנושא של הלשון העברית כבר דובר אבל אני חושב שצריך לדבר גם על הנגשה לשונית והנגשה בכלל של השידורים לאוכלוסיות של אנשים עם צרכים מיוחדים או אנשים עם מוגבלויות כי זה חלק מהעסק וזה מתחבר גם לתוכן אינטרנטי וגם לדברים אחרים.

<רן מלמד: בלי ההנגשה הזאת היום, אני חושב שאנחנו חסרים מאוד.

קארין אלהרר: בעניין הזה יש חקיקה ספציפית של הנגשה.

<רן מלמד: אני יודע אבל צריך לדאוג שהיא תיכנס כחלק בלתי נפרד מהחוק הזה שהוא קיים בהתחלה ולא לחכות אתה כמו שאנחנו יודעים עם בעיות ההנגשה.

<רן מלמד: אני כן חושב שצריך להרחיב את נושא השידורים בשפות לאוכלוסיות אחרות.

<רן מלמד: צריך לזכור שיש אוכלוסיות שגם אם הן נמצאות כאן בארץ הרבה מאוד שנים, לא מסוגלות לעקוב אחר שידורים בשפה העברית וצריך לספק להן את האפשרות לשמוע את החדשות או תכנים אחרים בשפות שהן יכולות להבין.

<רן מלמד: כמובן השיקוף והתיעוד הכולל של החיים של כל מרכיבי החברה הישראלית שנמצאים כאן.

<רן מלמד: אי אפשר להגיע למצב שנשאיר חלק מהאוכלוסיות האלה מאחור.

<רן מלמד: אני מאוד מבקש מחברי הכנסת להעלות את זה כשינויים והסתייגויות.

<רן מלמד: תודה.

<רן מלמד: עורכת דין אורלי פרוינד.

<אורלי פרוינד מיה: אני מדברת מטעם אקו"ם.

<אורלי פרוינד מיה: אקו"ם סבורה שאחת המטרות החשובות ביותר של המשדר הציבורי היא קידום היצירה הישראלית המקורית בתחום המוזיקה הישראלית ובכלל זה קידום הזמר העברי.

<אורלי פרוינד מיה: המשדר הציבורי מהווה במה מרכזית להפצתם ואין ספק בכך.

<אורלי פרוינד מיה: לכן אנחנו מציעים שני דברים.

<אורלי פרוינד מיה: בסעיף 7(1) חשוב לנו שהנוסח המוצע יהיה כזה שיקבע שהמשדר הציבורי יפעל לקידום, שימור וטיפוח התרבות, האומנות והיצירה הישראלית ובכלל זה המוזיקה הישראלית והזמר העברי.

<אורלי פרוינד מיה: אנחנו חושבים שחייבת להיות התייחסות למוזיקה ישראלית וזמר עברי על כל גווניו במטרות של המשדר הציבורי.

<אורלי פרוינד מיה: בחוק רשות השידור הנוכחי הייתה קיימת התייחסות לשידורי רדיו החוק הזה לא מתייחס לשידורי רדיו.

<אורלי פרוינד מיה: בסעיף 44(ד) יש הוראה שקובעת שמחצית לפחות מהשירים המשודרים ברדיו במהלך כל חודש יהיו שירים בשפה העברית ושיר בשפה העברית מוגדר כשיר שמרבית מילותיו הן בשפה העברית.

<אורלי פרוינד מיה: אנחנו חושבים שאפשר גם להכניס במטרות של החוק שיהיו שידורי רדיו בשפה העברית ואנחנו מבקשים להשאיר את אותו היקף שידורים לפחות.

<אורלי פרוינד מיה: היינו גם שמחים אם יתייחסו לשידורי הטלוויזיה וגם שם יקבעו שמחצית מהיקף השירים המשודרים בטלוויזיה יהיו בשפה העברית.

<אורלי פרוינד מיה: תודה.

קארין אלהרר: תודה.

קארין אלהרר: מר איתי לנסברג נבו.

<איתי לנסברג נבו: אנחנו עובדים עיתונאים ולא רק עובדים.

<איתי לנסברג נבו: להגדרת המטרות כאן יש תפקיד חשוב בהגנה על עיתונאים בעתיד.

<איתי לנסברג נבו: במידה ועיתונאים ימצאו את עצמם בלי הגדרת מטרות מדויקת, הם עלולים גם לאבד מקום עבודה שלהם.

<איתי לנסברג נבו: אני רוצה להציע לוועדה להשתמש בביטויים עיתונאיים ולא בביטויים שלקוחים מהחוק הקודם שהוא בעיקר היה תפקיד של משרד הסברה במשרד ראש הממשלה.

<איתי לנסברג נבו: הביטוי לשקף הוא לא מדיד והוא לא ניתן לביקורת.

<איתי לנסברג נבו: הביטויים העיתונאיים שאני מציע להשתמש בהם קשורים יותר לעבודה העיתונאית שלנו, לתעד, לתחקר, לדווח, לתת פרשנות וקודם כל על מנת שהציבור יוכל לקבל את מלוא המידע על חייו, על מנת שיוכל לקבל החלטות מושכלות על חייו.

<איתי לנסברג נבו: אני רוצה להציע לוועדה ניסוחים אחרים מהניסוחים שמופיעים כאן בחוק שמבוססים יותר על ההבחנה הזאת.

<איתי לנסברג נבו: אני רוצה לומר עוד מילה אחת בהקדמה.

<איתי לנסברג נבו: המטרות של השידור הציבורי צריכות להיות גם מונחות על עקרונות של השידור הציבורי שמבחינים אותו בין השידורים האחרים המסחריים והאחרים שקיימים במדינה לבין התפקיד של משדר ציבורי שיש לו תפקיד אחר בדמוקרטיה לעומת המסחריים.

<איתי לנסברג נבו: אני רוצה להציע כסעיף ראשון של התפקיד של המשדר הציבורי או משדר התוכן הציבורי: לחקור, לדווח, לתעד בתמונה או בקול את המתרחש במדינת ישראל מתוך מחויבות לאמת העיתונאית ולחובתו וזכותו של הציבור לדעת, להבין וללמוד על מציאות חיינו בארץ ובעולם ועל מנת שיוכל לקבל החלטות מושכלות על חייו.

<איתי לנסברג נבו: לשדר תכניות איכותיות, להביא לחשיפתם וקידומם של יוצרים חדשים ויצירות חדשות בכל הז'אנרים בטלוויזיה, ברדיו, באינטרנט ובמגוון ערוצי מדיה.

קארין אלהרר: למען הסדר הטוב ועל מנת שהייעוץ המשפטי יוכל להתייחס לנושא, אני מבקשת להעביר את זה בכתב גם לחברי הוועדה כמובן.

<איתי לנדסברג נבו: אני אעביר את כל המכתב.

<איתי לנדסברג נבו: אני לא אקריא את הכול בגלל קוצר הזמן אבל אני עומד על הדברים העיקריים.

<אתי בנדלר: להגיש את זה כהסתייגות, אני לא יכולה כי לא קיבלתי את זה בכתב, אבל כאשר יושבת הראש תעמיד להצבעה את סעיף 7 – אני רוצה להזכיר שוב שהיושבת ראש, עת דיברה פעמיים על הייעוץ המשפטי, היא לא התכוונה לייעוץ המשפטי של הוועדה אלא לייעוץ המשפטי של משרד התקשורת, שיבחן אם הממשלה מוכנה לשנות את נוסח הצעת החוק בסעיף הזה בהתחשב בהערות שנשמעו.

<אתי בנדלר: יכול להיות שהממשלה תקבל חלק מההערות ויוגש נוסח מתוקן.

<אתי בנדלר: כבר מצהירה עורכת הדין נויפלד שאכן כך ייעשה.

<אתי בנדלר: אחרי שיהיה הנוסח המתוקן, ככל שמי מחברי הכנסת ירצה לתקן גם את הנוסח המתוקן, אני אבקש לקבל נוסח ובו איזה תיקונים מוצעים לחברי הכנסת והכול יועמד להצבעה.

<קריאה: מתי יהיה הנוסח?

קארין אלהרר: לדיון הבא.

<דנה נויפלד: נעשה מאמץ לישיבה הבאה.

נחמן שי: את עושה עכשיו נוסח מתוקן על סמך הערות?

<דנה נויפלד: אנחנו אוספים את כל ההערות שנאמרו כאן.

נחמן שי: אחר כך תבואי ותציגי נוסח חדש?

<דנה נויפלד: אני אציג נוסח חדש.

<קריאה: הנוסח החדש יפורסם בפורטל כדי שנוכל להתייחס?

קארין אלהרר: בסדר גמור.

<איתי לנדסברג נבו: אני פשוט מעביר את הנייר?

קארין אלהרר: אני חושבת שראוי יותר כי זה ארוך ואני רוצה שיתייחסו לזה ברצינות.

<אתי בנדלר: תעביר את זה בדחיפות כדי שמשרד התקשורת כאמור יוכל לשקול ברצינות.

<איתי לנדסברג נבו: אני יכול לסיים את דבריי?

קארין אלהרר: כן, בבקשה.

<איתי לנדסברג נבו: הסעיף השני מתייחס ישירות לעבודה העיתונאית שלנו ואני חוזר ואומר שאם זה יהיה בחוק, עיתונאים יהיו מוגנים ויוכלו לשדר דיווחים עצמאיים, מקצועיים, אמינים על ענייני היום יום תוך הפעלת שיקול דעת עיתונאי חופשי ונקי מדעות קדומות או אינטרסים זרים, מתוך נאמנות לאמת העובדתית ולחובת הדיווח לציבור.

<איתי לנדסברג נבו: לשדר ולדווח ולתעד את הנושאים העומדים על סדר היום הציבורי בכל תחומי החיים בהתייחס למלוא מורכבותם, גווניהם, מתוך איזון עיתונאי כדי לאפשר לציבור לקבל את מלוא המידע בזמן אמת ובהיקף הנדרש על מנת שיוכל לקבל החלטות מושכלות על חייו.

<איתי לנדסברג נבו: לספק לציבור הישראלי תכנים ייחודיים אשר בשל כשל שוק או שיקולים מסחריים אינם מוצאים ביטוי הולם בערוצי תקשורת אחרים.

<איתי לנדסברג נבו: ערוץ השידורים המרכזי, הרדיו והאינטרנט הציבוריים ישדרו חדשות יום יומיות, משדרי אקטואליה שבועיים, תכניות תחקיר בתחומי החברה, יצירה ישראלית מקורית, מוזיקה וסרטים בתחום התיעודי, הדרמטי, האמנותי, הפוליטי, הביטחוני, הכלכלי, צרכנות, עלייה, איכות חיים, חקלאות, ספורט, תרבות ומדע.

קארין אלהרר: אדוני.

<איתי לנדסברג נבו: זה חייב להיות בחוק.

רינה פרנקל: זה לא קיים?

<איתי לנדסברג נבו: לא.

קארין אלהרר: אני חושבת שיש כאן איזשהו בלבול בין תפקידי התאגיד הציבורי לבין מה שצריך להיכנס בחוק כתכנים.

קארין אלהרר: אני חושבת שרוב הדברים שדיברת עליהם, הם דברים שמקבלים מענה בהמשך החוק.

קארין אלהרר: תאמין לי, קראתי את החוק מספר פעמים.

<איתי לנדסברג נבו: ממש לא.

קארין אלהרר: זה לא כתוב בתפקידים אבל זה בהחלט כתוב בהמשך החוק.

<איתי לנדסברג נבו: בסעיף 5 כתוב: יקיים שידורים בשפה הערבית.

<איתי לנדסברג נבו: האם יהיו תכניות תחקיר בשפה הערבית?

<איתי לנדסברג נבו: לא כתוב איזה שידורים.

<איתי לנדסברג נבו: האם בשפה הערבית יהיו תכניות תחקיר?

<איתי לנדסברג נבו: מה זה יקיים שידורים?

<איתי לנדסברג נבו: אפשר לשדר עכשיו מוזיקה מהבוקר עד הלילה בשפה הערבית ונגמר הסיפור.

עיסאווי פריג': השאלה למי משדרים.

עיסאווי פריג': האם משדרים לערבים בתוך המדינה או לערבים מחוץ למדינה.

נחמן שי: לפי המשפט הזה, זה הסעיף הישן מהחוק הקודם.

נחמן שי: לא השקיעו בזה יותר מדי מחשבה.

<דנה נויפלד: קודם כל, אספנו כאן את כל ההערות ואנחנו ננסה להביא נוסח.

<דנה נויפלד: אני לא יודעת אם שמתם לב אבל יש כאן כמה הערות שסותרות האחת את השנייה.

<דנה נויפלד: אני מניחה שאם זה משהו שסותר, כנראה שהנוסח הוא בסדר.

<דנה נויפלד: אני מדברת על דברים שלא סותרים אחד את השני.

<דנה נויפלד: גם היום חוק רשות השידור, וטוב שכך, לא נכנס לרמת הרזולוציה של הכתבה של איזה תכנים נכון שישודרו ויראו על המסך.

<דנה נויפלד: זה לא נכון שהמחוקק יקבע הוראות בחוק שקובעות שישדר תחקיר, תעודה, באיזה כמויות ובאיזה נושאים.

<דנה נויפלד: מה שכן כתוב כאן, ולזה אני מפנה, זה גובה הסכום שצריך שיהיה מושקע בערוצים השונים ומדובר על סכומים של עשרות מיליוני שקלים שיש חובה להוציא לרכש על תכניות.

<דנה נויפלד: לא יכול להיות שתהיה משודרת מוזיקה במשך 24 שעות ביממה אלא אם כן קונים.

<איתי לנדסברג נבו: אבל הכסף הזה עלול להיות מוצע על תכנים שהם לא מובחנים.

קארין אלהרר: תן לה לדבר כשהיא מסבירה.

<דנה נויפלד: אני לא מתווכחת אתך על מה הן תכניות איכות.

<דנה נויפלד: אני לא חושבת שאתה רוצה או כדאי שאני או חברי הכנסת יגדירו מה הן תכניות איכות, על איזה נושאים ברזולוציה של תכנית כזאת או אחרת.

<דנה נויפלד: זה לא נכון שכך יהיה.

<דנה נויפלד: החוק אמור לקבוע מסגרת כללית ולקבוע את הכיוון בו הגוף הזה צריך לפעול ולהותיר לאנשי המקצוע שעוסקים בשידורים את החופש ויש להם את הידע הרלוונטי ואת החופש לעצב את המסך כמו שהם מוצאים לנכון מתוך הערכים העיתונאיים שלהם.

<דנה נויפלד: רמת הרזולוציה שאתה מבקש להכניס לחקיקה היא בדיוק המקום בו המחוקק אינו צריך להתערב.

<גדי בן יצחק: לא בשידור ציבורי גברתי.

<גדי בן יצחק: ראוי לשמור.

<גדי בן יצחק: בכל תחנה אחרת, את צודקת כי אני תלוי בבעל הבית.

<גדי בן יצחק: כאן בעל הבית הוא הריבון וזה מי שיושב כאן.

<איתי לנדסברג נבו: אני רוצה לענות לך בקיצור.

<איתי לנדסברג נבו: אם היו בחוק הזה עקרונות כמו של ה-BBC, למשל תקציב חמש-שנתי, למשל דירקטוריון ציבורי שהוא מנותק מהפוליטיקה, למשל קריטריונים איך מודדים את כל מה שנאמר כאן, איך מודדים את השיקוף ואת הדברים האחרים שאנחנו מדברים עליהם מבחינת התכנים, אז החוק הזה, המטרות שלו, אפשר היה למדוד אותן ולבקר אותן ולא היה צריך להכניס אותן לחוק.

<איתי לנדסברג נבו: אבל מה שאת אומרת כרגע שהחוק לא יורד לרזולוציה אלא הוא רק מסמן כסף, את הכסף אפשר לנצל לכל מיני מטרות.

<איתי לנדסברג נבו: אפשר את כל הכסף לשים על בידור ולא חייבים לשים על תעודה.

קארין אלהרר: לא נכון.

קארין אלהרר: הוראות החוק במפורש אוסרות את זה.

<איתי לנדסברג נבו: אבל הקריטריונים לא נמצאים בחוק.

קארין אלהרר: לא נכון.

קארין אלהרר: במפורש יש איסור ויש חלוקה מאוד ברורה לאן הכסף הולך.

קארין אלהרר: בעניין הזה אני חושבת שאתה לא צודק.

<איתי לנדסברג נבו: בחוק יש חלוקה של מאתיים מיליון שקלים.

נחמן שי: הוא מדבר על תחומים.

עיסאווי פריג': איפה בסעיף הזה נופל מושג חופש העיתונות?

קארין אלהרר: הוא מדבר על חלוקה לתחומים.

<איתי לנדסברג נבו: בחוק יש חלוקה של כסף.

קארין אלהרר: זה לא אותו הדבר.

<איתי לנדסברג נבו: בחוק יש חלוקה של כסף לתכנים.

<איתי לנדסברג נבו: איך אפשר להגדיר את זה ביחד?

קארין אלהרר: אני רוצה לתת לעורכת הדין נויפלד להסביר.

קארין אלהרר: בכל זאת היא ישבה וכתבה.

<דנה נויפלד: יש פה שני דברים שונים.

<דנה נויפלד: האחד, לעניין הערך שאתה שאלת לגביו, כתוב כאן:

<דנה נויפלד: לעניין שידורי חדשות באופן ספציפי כולל ערכים.

<דנה נויפלד: לטעמי, יכול להיות שאני קוראת את זה אחרת, כאשר מדברים על שידור תכניות חדשות באופן הגון, זהיר, נטול פניות ואמין, זה מרמז בדיוק לאותם ערכים עיתונאיים עליהם אתה מדבר וזה לא כתוב בשום דבר חקיקה באופן הזה.

עיסאווי פריג': המילה עיתונות לא מוזכרת בכל הסעיף.

עיסאווי פריג': המילה הזו כאילו מילה מאוסה והיא לא מוזכרת.

<דנה נויפלד: אדוני צודק.

עיסאווי פריג': לא מוזכרת המילה עיתונאים ולא מוזכר שום מקצוע אחר.

קארין אלהרר: למה אתה מתפרץ?

<איתי לנדסברג נבו: מה זאת זהירות?

נחמן שי: מושג שנקרא אתיקה עיתונאית שהוא זר לגורמים שלא מתמחים בתחום הזה.

<איתי לנדסברג נבו: אתה רוצה להכניס את האתיקה העיתונאית לתוך חקיקה?

קארין אלהרר: נחמן שי, אתה רוצה להכניס את האתיקה העיתונאית לתוך החוק הזה?

נחמן שי: כן.

<אתי בנדלר: עוד בימיו של חבר הכנסת בורג, עוד לפני שהוא מונה להיות יושב ראש, הוא הכין הצעת חוק לעיגון כללי האתיקה העיתונאית בחקיקה ועמדת מועצת העיתונות מאז ועד היום הייתה לעמוד על רגליה האחוריות ולא לעגן שום נושא של אתיקה בחקיקה.

<קריאה: נחמן, זה כל כך מוזר מה שקורה כאן.

<גדי בן יצחק: אולי הוועדה תזמין את המועצה.

נחמן שי: כי היה לה קוד אתי משלה.

קארין אלהרר: יש לה עד היום.

<קריאה: כן.

נחמן שי: אולי הוא נעלם.

נחמן שי: אני רוצה לדעת מה יבוא במקומו.

נחמן שי: ארבעת המילים האלה לא מייצגות את העולם האתי של עובדי הגוף החדש כמו הגוף הישן.

נחמן שי: זה שלפעמים לא מקיימים אתיקה, זה משהו אחר.

עיסאווי פריג': מה ייתן הגנה על הנוייבכים למיניהם?

קארין אלהרר: שאלתם שאלה חשובה.

קארין אלהרר: תנו לעורכת הדין נויפלד להשיב.

<דנה נויפלד: דבר ראשון, אני רוצה להגיד שהסעיף הזה כוון בדיוק לערכים עליהם אתה מצביע.

<דנה נויפלד: כמו שאמרתי בתחילת הדיון, אנחנו אספנו ונאסוף את כל ההערות וננסה לראות האם אפשר להציע נוסח שיותר יחדד את מה שדיברנו עד כה.

<דנה נויפלד: בנוגע לכסף.

<דנה נויפלד: אנחנו נגיע לזה בהמשך, לעניין החלוקה של איזה כסף צבוע לטובת איזה סוג של שידורים ויש חלוקה ספציפית וצביעה ספציפית של כסף לטובת התעודה והדרמה, מתוך הכרה שאלה הם השידורים המשמעותיים ביותר שערוץ שידור ציבורי משדר ויש כסף בסכומים מאוד מאוד משמעותיים שמוקצים בדיוק למטרה הזאת.

<דנה נויפלד: מה ההגדרות לאשר, האם התכנית טובה או לא טובה, זה לא בחוק הזה.

<איתי לנדסברג נבו: זה לא מה שביקשתי.

קארין אלהרר: תודה.

קארין אלהרר: גברת לואיז ספורטס.

<לואיז ספורטס: אני עורכת דין, באת כוח אגודת העיתונאים בירושלים.

<לואיז ספורטס: מכל ההערות כאן ברור שהסעיף של המטרות הוא סעיף חסר.

קארין אלהרר: מה גברתי מציעה?

<לואיז ספורטס: אני אציע.

<לואיז ספורטס: קודם כל, יש את הנוסח של החוק הישן שיש בו הרבה סעיפים טובים שאפשר לשאוב אותם, לעדכן ולהרחיב את הנוסח כך שבאמת יהיה שידור ציבורי.

<לואיז ספורטס: ביחס לסעיפים שמופיעים כפי שהם כרגע בהצעת החוק.

<לואיז ספורטס: בסעיף קטן (3) כתוב "באופן הגון, זהיר, נטול פניות ואמין".

<לואיז ספורטס: אנחנו חושבים ש-אמין היא מעלה ראשונה וצריך לבוא מבחינה ניסוחית בתחילת הסעיף.

<לואיז ספורטס: המילה זהיר היא מילה לא נכונה.

<לואיז ספורטס: יש כאן שידור ציבורי שצריך להיות אמיץ ונטול חששות פוליטיים, מסחריים וכולי.

<לואיז ספורטס: השידור צריך להיות אחראי ולא זהיר כי זהיר מרמז על איזשהו סירוס.

קארין אלהרר: היא אומרת דברים חשובים.

קארין אלהרר: תנו לה.

<לואיז ספורטס: המילה זהיר מרמזת על איזשהו סוג של איום, סוג של סירוס.

<לואיז ספורטס: המינוח זהיר לא נכון בקשר של עיתונות, בוודאי לא ציבורית.

<לואיז ספורטס: בסעיף קטן (5), "אוכלוסייה דוברת ערבית בישראל".

<לואיז ספורטס: היום השידור הציבורי משדר גם לאוכלוסייה הדוברת ערבית לא בישראל, בעיקר באמצעים מקוונים.

<לואיז ספורטס: כאן גם באה לידי ביטוי החשיבות האינטרנטית שדיברנו עליה וזה לא רק, כפי שנאמר, האוכלוסייה דוברת ערבית אלא יש אוכלוסיות נוספות שדובר עליהן.

<לואיז ספורטס: דובר על האידיש ועל הלדינו שמעוגנות בחוק וצריך לשמר גם אותן.

<לואיז ספורטס: כמובן המטרות של חיזוק העלייה ויהודי התפוצות וכולי.

<לואיז ספורטס: הסעיפים האלה מוגדרים בחוק ולכן אני לא מתעכבת עליהם, אבל בהקשר של סעיף קטן (5), זה לא רק האוכלוסייה דוברת ערבית ולא רק אוכלוסייה דוברת ערבית בישראל.

<לואיז ספורטס: כיום משדרים להרבה מאוד דוברי ערבית לא בישראל, בעיקר באמצעות האינטרנט.

קארין אלהרר: תודה.

קארין אלהרר: הדברים נאמרו.

קארין אלהרר: חבר הכנסת דוד צור.

דוד צור: אני חושב שההערה שלה היא הערה טובה מאוד לעניין של ה-זהיר.

דוד צור: המילה יכולה להיות אחראי.

<קריאה: אמיץ.

דוד צור: לא.

דוד צור: אני לא חושב.

דוד צור: אני רוצה לומר משהו יותר כללי.

דוד צור: ברור לנו גם מאיפה נובעת הגישה הזאת של בואו ותכבלו את הידיים באופן שיהיה דווקני כמעט עד לירידה לרזולוציה של מה המינון ואיזה תכנים ישודרו.

דוד צור: אנחנו באים ממקום יחסית מאוד הפוך שרוצה לא להתערב בעבודה העיתונאית כי לא נכון שהמחוקק יעשה את זה.

דוד צור: אנחנו הרי סופגים אש וביקורת במה שנקרא חוק ישראל היום או החינמון.

דוד צור: אני חושב שלהפך.

דוד צור: נכון שהנוסח כאן קצת חסר וצריך לשפר אותו בעניין של גביית נושאים כלליים אבל לא להיכנס לרזולוציה הזאת.

דוד צור: הדבר הנוסף שבעיני הוא אפילו מוזר זה לקחת את האתיקה המקצועית ולחוקק אותה כחוק.

דוד צור: הדבר הזה יפתח לנו פתח.

<קריאה: אנחנו מתנגדים לזה.

דוד צור: אני בטוח.

עיסאווי פריג': זאת לא אתיקה אלא חופש הדעה.

דוד צור: אני אהבתי את הפרשנות שלך בערוץ 1.

דוד צור: אני דווקא בעד.

קארין אלהרר: כן.

קארין אלהרר: אחלה פרשנות.

דוד צור: זה שאתה לא מבין בכדורגל, זה משהו אחר.

קארין אלהרר: אני חושבת שאתה צריך להמשיך.

עיסאווי פריג': אני גדלתי בכדורגל.

דוד צור: הדבר הזה עלול להוביל אותנו לעגן בחוקים אחרים את האתיקה של עורכי הדין וכולי.

דוד צור: לדעתי לא צריך להיכנס לזה.

קארין אלהרר: זכותו לומר מה שהוא רוצה.

קארין אלהרר: הוא חבר כנסת.

<קריאה: לא מבינים את הדברים שאנחנו אומרים.

קארין אלהרר: אנחנו מבינים.

נחמן שי: שלא תתבלבל.

נחמן שי: לא התחייבנו לקבל את כל מה שאתם אומרים.

נחמן שי: יש כאן איזה בלבול קטן בחדר הזה.

נחמן שי: אנחנו שומעים אתכם.

דוד צור: הייתה כאן התייחסות של נחמן ואני אומר את הדברים לגבי ההתייחסות שלו.

דוד צור: אני לא יודע אם אתה רוצה או לא, זה לא מעניין, וכרגע אני מדבר על כך שהייתה כאן אמירה שצריך לעגן בחקיקה – לא לקחת את כל הקודקס והקוד האתי של העיתונאים ולאמץ אותו, אבל את רובו.

דוד צור: אני לא חושב שאנחנו צריכים לקחת על עצמנו תפקיד כזה.

קארין אלהרר: חבר הכנסת אילן גילאון.

אילן גילאון: תודה.

אילן גילאון: אני מודה לך.

אילן גילאון: קודם כל אני רוצה להתנצל בפניך.

אילן גילאון: אני חושב שהייתה לי סערת נפש.

אילן גילאון: יש תחושה שהוועדה הזאת באה לסמן את המטרה פחות או יותר אחרי שהירייה נורתה.

אילן גילאון: אני מתנצל.

אילן גילאון: הדברים כלא היו.

אילן גילאון: יש אנשים רבים בחוץ.

אילן גילאון: החריצות הזאת היא מצוינת.

אילן גילאון: אני חושב שמשטר של כל יום ישיבת ועדה, זה נכון שזה קצת מגניב כמו שאומרים.

קארין אלהרר: חבר הכנסת גילאון, כיוון שאני מאוד חרוצה, תתייחס לסעיף 7.

אילן גילאון: אנשים כשהם טועים והם חרוצים, הם הכי מסוכנים, גברתי.

קארין אלהרר: יכול להיות.

אילן גילאון: את צריכה לזכור את זה.

אילן גילאון: אם אנחנו מקיימים משטר של ועדות שנפגש כל יום ארבע פעמים בשעות הללו, רק חבר כנסת בגמלאות יכול כנראה להשתתף בהן וכנראה זאת המטרה.

קארין אלהרר: יש לי כוונה לעשות רה-ארגוניזציה בחקיקה של חברי כנסת לגבי התפקיד שלהם ולגבי החשיבות של התפקיד שלהם.

אילן גילאון: את מפריעה לי לדבר.

אילן גילאון: את יושבת ראש הוועדה ואני באתי להתנצל בפניך על סערת הנפש.

קארין אלהרר: התנצלותך התקבלה.

אילן גילאון: אני מבקש סליחה אבל עכשיו אני גם רוצה לדבר כי נתת לי רשות דיבור.

קארין אלהרר: בבקשה.

קארין אלהרר: לסעיף 7.

אילן גילאון: אני גם מתכוון לפנות ליושב ראש הכנסת.

אילן גילאון: נדמה לי שיש כאן הסחה.

אילן גילאון: תחת מסווה של הרבה מאוד מלים, ואפשר לקיים כאן מכבסת מלים עד הסוף – ואגב, אני חושב שבתפקיד הרשות צריך ללכת בקטנות וצריך כן לפרט.

אילן גילאון: אני יודע שאנחנו מחדשים המון, אנחנו עושים כל דבר חדש, פוליטיקה חדשה אבל לעתים אני מתגעגע לדברים היותר ישנים.

אילן גילאון: תפקידי רשות השידור היו רשומים ב-21 סעיפים ואני מבין שבפוליטיקה החדשה או בקיצורי הדיבור של ה-SMS, אנחנו מקצרים אותם רק לחמישה.

אילן גילאון: אני מציע לדבוק דווקא בדבר הישן כמו בעוד כמה דברים.

אילן גילאון: יש פרק אחד מאוד חשוב שאני חושב שהוא בתפקידי השידור הציבורי ואנחנו מאוד נעמוד עליו.

אילן גילאון: אנחנו גם הגשנו את ההסתייגויות הללו.

אילן גילאון: זה הסעיף של לספק מקור פרנסה ראוי ומכובד לכל עובדי רשות השידור.

אילן גילאון: כל מקום שמתקיים או מקיים תופעות של אתיקה אוניברסלית, של תפיסת עולם שהיא פלורליסטית, הוא גם צריך לדאוג שבתוך הדבר הזה, לצד הצופים, יש גם אנשים שעובדים.

אילן גילאון: זה סעיף מאוד מרכזי, הוא מאוד מהותי והוא מאוד חשוב.

קארין אלהרר: אני מבינה ששקלת כיצד הצעתך מתיישבת עם טובתם של כל אזרחי מדינת ישראל.

אילן גילאון: אני בדרך כלל משתדל.

קארין אלהרר: רציתי רק לוודא.

אילן גילאון: אני משתדל כל יום שני לעלות מאשדוד לכנסת, להפיל את הממשלה הזאת ולחשוב על טובתם של אזרחי מדינת ישראל.

קארין אלהרר: אין ספק שאתה נמרץ.

אילן גילאון: אני לא בטוח שתמיד אני מצליח, אבל בוודאי אני חושב שכאן תפשפשי במטלות שאת מקבלת על עצמך כי לא בטוח שהן מובילות לכיוון שאת רוצה.

אילן גילאון: הערות ציניות כאלה מצד יושב ראש, לא מקובל.

<לילך גבאי שזר: גם אני חושבת שזה לא מכובד.

<לילך גבאי שזר: לסגור טלוויזיה חינוכית בישראל, לא משרת את הציבור בשום אופן.

קארין אלהרר: גברתי, את רוצה לצאת?

אילן גילאון: אנחנו יכולים לצאת כולנו.

קארין אלהרר: אפשר.

קארין אלהרר: חבר הכנסת גילאון, אל תגרום לעצמך לבוא שוב בהתנצלות.

קארין אלהרר: חבל.

קארין אלהרר: התנצלת, קיבלתי, בוא נעבור הלאה.

אילן גילאון: אני שוב מתנצל גברתי.

נסים זאב: אני מתנצל על כך שהגיע התור שלי לדבר.

קארין אלהרר: לא הגיע התור שלך לדבר.

אילן גילאון: אני מתכוון שאני מתנצל בשמך.

קארין אלהרר: לא, אני לא התנצלתי ולכן אל תתנצל בשמי.

נסים זאב: אני חייב לצאת.

קארין אלהרר: מצטערת.

קארין אלהרר: חבר הכנסת עיסאווי פריג'.

עיסאווי פריג': מה לעשות, אילן, הדרך לגיהינום לרוב מתחילה עם כוונות טובות.

עיסאווי פריג': אני מקווה שנצא עם חוק טוב.

אילן גילאון: אבל איפה הכוונות הטובות?

עיסאווי פריג': אני אתמקד בסעיף 7.

עיסאווי פריג': בהמשך למה שאיתי ציין ורותם חידד את הדברים, אני חוזר ואומר שהמילה עיתונאות, המקצוע, כאשר אני קורא את המטרות, אין לה שום אזכור.

עיסאווי פריג': תרבות זה דבר טוב, יצירה זה דבר נפלא, אבל חופש העיתונות, התחקירים, הדעה העצמית, כל התכניות שאנחנו מכירים אותן - כמו עובדה, המקור וכולי - צריכות את האומץ העיתונאי.

עיסאווי פריג': אני צריך למצוא את הדרך כדי לתת גיבוי לחופש הדעה כדי להתנתק מהפוליטיקה, כדי לחזור למטרת החוק האמיתית.

עיסאווי פריג': זאת גולת הכותרת של הרשות והעיתונות.

עיסאווי פריג': אני מבקש לקבל את הדעה הזאת.

קארין אלהרר: אתה רוצה להתייחס לסעיף?

עיסאווי פריג': כן.

<קריאה: זאת מטרה ראויה לכשעצמה.

<גדי בן יצחק: משפטית הוא לא אמר את זה.

<גדי בן יצחק: הוא אמר שזאת מטרה ראויה.

קארין אלהרר: למה אתה מפרשן אותו?

קארין אלהרר: הוא יודע לדבר יפה.

קארין אלהרר: הוא אתמול בא לפרשן אותך.

עיסאווי פריג': תזמינו אותי שוב.

<קריאה: עוד יאשימו אותנו בפוליטיזציה.

קארין אלהרר: העיקר שננתק את רשות השידור מהפוליטיקה.

עיסאווי פריג': אני מסכים אתך.

קארין אלהרר: זאת המשאלה הגדולה שלי.

עיסאווי פריג': מסכים אתך.

קארין אלהרר: אני אוהדת מושבעת של כדורגל.

עיסאווי פריג': אני שבע שנים בעלים של קבוצה.

עיסאווי פריג': אני בא מתוך הענף.

עיסאווי פריג': חברים, בהמשך למה שהיושבת ראש אמרה, המטרה היא ניתוק הפוליטיקה מרשות השידור ולצורך כך אני מבקש לחזק את חופש הדעה והתחקירנים.

עיסאווי פריג': הסעיף שאני מציע יאמר: יקדם עיתונות חוקרת ויעודד תחקירים של סוגיות הקשורות להתנהלות מוסדות המדינה.

עיסאווי פריג': לא לפחד.

עיסאווי פריג': את זה אני מציע.

<אתי בנדלר: תאמר שוב.

עיסאווי פריג': יקדם עיתונות חוקרת ויעודד תחקירים על סוגיות הקשורות להתנהלות מוסדות המדינה.

<אתי בנדלר: רק מוסדות המדינה.

עיסאווי פריג': בין היתר.

<אתי בנדלר: לעודד תחקירים.

עיסאווי פריג': תחקירים.

<אתי בנדלר: זה הנוסח שאתה מציע.

עיסאווי פריג': לעודד תחקירים.

<אתי בנדלר: היושבת ראש תעמיד את זה להצבעה עת תהיה הצבעה על סעיף 7.

קארין אלהרר: כן.

קארין אלהרר: על ההסתייגות שלכם.

עיסאווי פריג': הנושא השני.

עיסאווי פריג': בסעיף 5 – יקיים שידורים בשפה הערבית לצרכיה של האוכלוסייה הדוברת ערבית בישראל.

עיסאווי פריג': לפני שאני מציע אני שואל שתי שאלות.

עיסאווי פריג': מי יקבע את צורכי האוכלוסייה הערבית?

עיסאווי פריג': מילה עומדת שניתן לפרש אותה בכל מיני צורות.

עיסאווי פריג': אם אני חוזר להיסטוריה של 1968, עת הקימו את רשות השידור, הרי היא הוקמה כערוץ תעמולתי לדוברי הערבית מחוץ למדינה והתפתחה לאן שהתפתחה.

עיסאווי פריג': לזה אנחנו רוצים להגיע?

עיסאווי פריג': אני מבקש להוסיף בעניין הזה כדלהלן: את צורכי האוכלוסייה הערבית על פי תרבותה ומורשתה.

עיסאווי פריג': במקביל למחוק את המילה דוברת.

עיסאווי פריג': יש לנו אוכלוסייה ערבית שמהווה עשרים אחוזים מאוכלוסיית המדינה וצריך להתייחס אליה בצורה של שותפה וכחלק מהחברה הישראלית.

עיסאווי פריג': לא דוברת.

עיסאווי פריג': אני מבקש להוסיף בסעיף 7 סעיף קטן (6) ובו ייאמר: יפעל לשילוב העובדים הערבים כאחוז האוכלוסייה הערבית בקרב אזרחי המדינה בכל התפקידים כולל בתפקידי ניהול ברשות השידור.

עיסאווי פריג': ברגע שאני מדבר על ערוץ ערבי, כאשר נגיע למימון שלו בסכום של עשרים מיליון שקלים, הסכום המגוחך, אני רוצה לראות אזרחי מדינה ערבים שראויים להיות בתפקידים ובהובלה.

עיסאווי פריג': סעיף נוסף, סעיף 8: יפעל למתן ביטוי על המסך בשידורים בכל השפות לכל מגזרי האוכלוסייה.

עיסאווי פריג': הנושא האחרון.

עיסאווי פריג': אני רוצה להוסיף בסעיף (4) במטרות החוק: לקדם חינוך לסובלנות ולמאבק בגזענות ובאפליה על כל גווניה.

עיסאווי פריג': אנחנו סובלים במדינה - ללא שום קשר לשייכותה אתנית – מאפליות בכל התחומים.

<קריאה: אפליה יש גם כאן בוועדה.

קארין אלהרר: גברת, את מוזהרת פעם ראשונה.

קארין אלהרר: פעם שנייה - את יוצאת.

קארין אלהרר: את אפילו לא היית חייבת לקבל אזהרה אלא שזה לפנים משורת הדין.

עיסאווי פריג': אני חושב שאחת הבעיות הקשות שאנחנו כחברה סובלים ממנה היא סוגיית האפליה ואי קבלת האחר וחוסר הסובלנות.

עיסאווי פריג': זה נושא מהותי שצריך להיות מעוגן באופן ברור וחד במטרות הרשות.

קארין אלהרר: תודה.

נסים זאב: אני מבקש להתייחס.

נסים זאב: אני צריך לצאת.

נסים זאב: ממש דקה.

נסים זאב: לא יותר מדקה.

קארין אלהרר: אבל יש קודמים לך.

נסים זאב: בסדר, אבל אני צריך לצאת לישיבה אחרת.

נסים זאב: אני לא מבין אותך.

נסים זאב: זה ממש לא יפה.

קארין אלהרר: אני אשתדל בפעם הבאה להיות יותר ברורה.

נסים זאב: חבר כנסת מבקש להתייחס.

קארין אלהרר: אתה לא מפריע עכשיו.

קארין אלהרר: הוא היה קודם.

נסים זאב: את לא נותנת לי לדבר.

<קריאה: אני מבקש להעיר כבר בתחילת סעיף 7, "תאגיד השידור הציבורי יקיים שידורים".

<קריאה: הוא יקיים את השידורים בכוחות עצמו באמצעות מחשב או באמצעות כוח אדם.

<קריאה: בחוק רשות השידור ובדוח לנדס מיותרים לגמרי הטכנאים או אנשים והם לא מוזכרים.

<קריאה: אני רוצה לדעת האם השידורים יהיו באמצעות כוח אדם שקשור לרשות השידור הציבורי החדשה.

קארין אלהרר: זאת הערתך?

<קריאה: כן.

קארין אלהרר: תודה.

קארין אלהרר: חבר הכנסת נסים זאב.

נסים זאב: אני אעשה זאת בקצרה.

נסים זאב: בסעיף 7, אני מבקש שמוסיפו "שבו יוצגו כל הזרמים".

נסים זאב: זאת אומרת, נגיד השידור הציבורי יקיים שידורים שבו יוצגו כל הזרמים.

קארין אלהרר: הזרמים של מה?

נסים זאב: הזרמים השונים של החברה הישראלית.

נסים זאב: כאן זה לא ברור.

נסים זאב: בסעיף 1 כתוב "תעשיית הרדיו".

נסים זאב: אני חושב שתעשייה היא לא מילה נכונה כאן.

נסים זאב: אני יודע שיש בתי חרושת ויש תעשיות אבל כאשר מדברים על תכניות או על תכנים, זאת לא המילה הנכונה לומר תעשייה.

נסים זאב: בסעיף 3, באופן הגון וזהיר.

נסים זאב: שמעתי שנבהלים כאן מהמילה זהיר.

נסים זאב: בצורה אובייקטיבית כי אנחנו יודעים שלפעמים השדרנים מביעים את עמדתם האישית.

אילן גילאון: מנבלים את הפה.

נסים זאב: לפעמים, כן.

נסים זאב: זה בסעיף 4 ואני מבקש לרשום את זה.

<דנה נויפלד: מה הוא רוצה לגבי סעיף 3?

קארין אלהרר: להוריד את המילה זהיר.

נסים זאב: ולכתוב אובייקטיבי.

קארין אלהרר: אובייקטיבי במקום זהיר.

נסים זאב: בסעיף 4 להוסיף תכניות דת ומורשת ישראל כי זה לא בא לידי ביטוי.

נסים זאב: כתוב שם יצירת תכנים ערכיים אבל כל אחד והערך שלו אבל אין התייחסות לתכניות דת ומורשת ישראל.

נסים זאב: אגב, בכל העולם יש תכניות דת.

קארין אלהרר: בסדר.

קארין אלהרר: זאת בקשת, תכניות דת?

נסים זאב: כן, ומורשת ישראל.

נסים זאב: אני מבקש שזה יבוא להצבעה.

נסים זאב: אני יוצא.

קארין אלהרר: תגיש הסתייגות בכתב.

<דנה נויפלד: רשמתי.

קארין אלהרר: תודה.

קארין אלהרר: ליאור תמם, מנכ"ל איגוד התסריטאים.

<ליאור תמם: שלום.

<ליאור תמם: אני רוצה לומר רק שני דברים ביחס לסעיף הזה.

<ליאור תמם: אני מסכים עם הרבה מהביקורת שנאמרה כאן לגביו כי הוא באמת קצת מצמצם, ואולי זה נכון.

<ליאור תמם: אני כן רוצה לציין שבעולם מאוד גלובלי של טלוויזיה רב לאומית עם מקור לא ברור, כן הייתי רוצה שיהיה טיפה לקידום התרבות, היצירה האיכותית ותעשיית הרדיו הישראלית.

<ליאור תמם: זאת אומרת, להדגיש את הנושא של ישראלית מקורית כי אנחנו נמצאים בתוך עולם בו קונים פורמטים והדברים מהר מאוד הופכים ללא ישראליים גם אם הם אולי דוברי עברית.

<ליאור תמם: אני כן רוצה להפנות, מאחר וזה עלה כאן, לסעיף 68.

קארין אלהרר: לא הגענו לסעיף 68.

<קריאה: אבל זה עלה ואני רוצה לציין.

קארין אלהרר: אני לא רוצה לדון בסעיף 68.

<קריאה: אם כן, סיימתי את דבריי.

קארין אלהרר: תודה.

קארין אלהרר: שחר בוצר.

קארין אלהרר: רינה חכמון, ועד עיתונות ערוץ 1.

<רינה חכמון: אני מבקשת לומר דברים ברוח הדברים שאמר איתי.

קארין אלהרר: את מסתפקת בדברים שלו?

<רינה חכמון: כן.

קארין אלהרר: תודה רבה.

קארין אלהרר: דנית לב ארי, הממונה על מעמד האישה ברשות השידור.

<דנית לב ארי: רציתי להתייחס לתוכן וחידושים בסעיף 7.

<דנית לב ארי: אנחנו נמצאים בשנת 2014 ואני מצפה שאם עושים כאן שינוי, בואו נעשה שינוי של שידור ציבורי בראייה מגדרית.

<דנית לב ארי: אני מאוד מתחברת לדברים שאמרה תהילה.

<דנית לב ארי: אני חושבת שהיום כאשר אנחנו מדברים על תקציבים ייעודיים, כאשר מדברים על כל נושא המגדר, לא יתכן שאנחנו נעשה שינוי כזה גדול ונתעלם כאן מכל הנושא הזה של שידור ציבורי בראייה מגדרית.

<דנית לב ארי: אני בתהליכים ממש ראשוניים גם עם ארגוני נשים כדי ליצור כאן איזשהו מסמך עבודה אבל אני רוצה שהסעיף הזה ייכנס כאן לתוך החוק וזה נראה לי חשוב וראוי.

קארין אלהרר: מה התוספת שאת מבקשת להוסיף?

קארין אלהרר: ראייה מגדרית?

<דנית לב ארי: כן.

<דנית לב ארי: ששידור ציבורי יהיה בראייה מגדרית ויהיו לזה התייחסויות.

<דנית לב ארי: בדיוק כמו שאנחנו מדברים על תקציב ייעודי מגדרי, כך כאן נדבר על שידור ציבורי בראייה מגדרית.

קארין אלהרר: תודה.

קארין אלהרר: חבר הכנסת נחמן שי.

נחמן שי: כמה הערות לסעיף 7 שהוא קובע את אופיו.

נחמן שי: אני קורא אותו וקורא אותו כמה פעמים ואני רוצה לדעת מה הוא שונה מחוק הרשות השנייה שמגדיר את תפקידם וייעודם של שידורים מסחריים במדינת ישראל.

נחמן שי: אני לא רואה שום הבדל.

נחמן שי: אני אומר את זה לטובת כל האנשים הטובים שעסקו בזה כי הם די מהר עברו על זה.

נחמן שי: מה שונה הגוף המשדר הציבורי מהרשות המסחרית שקמה לפני עשרים שנים והיום היא תופסת את רוב הנפח או החלל?

קארין אלהרר: זאת שאלה שאתה רוצה עליה תשובה?

נחמן שי: אני לא רואה את זה.

קארין אלהרר: השאלה אם אתה רוצה תשובה על השאלה הזאת או שזאת שאלה רטורית.

נחמן שי: אני שואל שאלה רטורית.

נחמן שי: אני אוסיף כמה תשובות שיש לי אבל אני אומר את זה לחללו של החדר הזה כי זה מאוד מפריע לי.

נחמן שי: נכון שהמלים נשמעות נהדר, תאגיד השידור הציבורי, אבל מה יהיה ההבדל בין המשדר הציבורי למשדר המסחרי?

נחמן שי: אני אעזור לך.

קארין אלהרר: לא, אני לא צריכה עזרה.

קארין אלהרר: אני מאוד מודה לכולם.

נחמן שי: את נעלבת יותר מדי בקלות.

קארין אלהרר: אני לא נעלבת אבל אני באמת לא צריכה עזרה.

נחמן שי: אז אני עוזר לי ולא לך.

נחמן שי: בסדר?

נחמן שי: אני עוזר לי עכשיו.

נחמן שי: המילה עצמאות, לזה צריך לייחד את השידור הציבורי מבעלי הון ואנשים בעלי אינטרסים שמשפיעים על השידור במדינת ישראל.

קארין אלהרר: אתה רוצה להוסיף את המילה עצמאות.

נחמן שי: כן.

נחמן שי: אני רוצה להוסיף את המילה עצמאי.

קארין אלהרר: בסדר גמור.

נחמן שי: כי זה יעשה את ההבדל.

נחמן שי: כי על זה אנחנו מכוננים משהו חדש שעוד עשרים שנים יסתכלו אחורה ויראו אם עשו את הדברים הנכונים.

קארין אלהרר: אני חושבת שזה די ברור.

קארין אלהרר: יכול להיות שבאמת המילה עצמאות היא חשובה כי ברור שיש כוונה להבדיל את השידור הציבורי מהשידורים המסחריים שנשלטים על ידי אנשים בעלי אינטרסים.

נחמן שי: אבל אני לא רואה את זה כאן.

נחמן שי: את זה עשיתי גם בחוק אחר ואני שואל את עצמי מה עשינו כאן

נחמן שי: אם בסוף אנחנו מקימים את אותה יצירה.

קארין אלהרר: אני אומרת שהערתך מאוד חשובה.

נחמן שי: בסעיף 1 חייבים לומר היצירה האיכותית הישראלית, ואני לא יודע אם לזה הוא התכוון.

נחמן שי: זה חייב להיות כאן כי אחרת יש עוד יצירות איכותיות בעולמנו.

נחמן שי: אנחנו מדברים על רשות שידור או על תאגיד שידור במדינת ישראל עניינו הוא קודם כל ומעל לכל בטיפוח התרבות הישראלית.

נחמן שי: אני לא רואה כאן בכלל שידורים בשפות.

נחמן שי: אני לא רואה.

נחמן שי: רשות השידור, אחד מתפקידיה הציבוריים ועל זה היא גם משלמת ברייטיינג, זה שהיא מדברת לקהלים רחבים.

נחמן שי: היא לא רצה רק למכנה המשותף הרחב ביותר שהוא גם במקרה לעתים קרובות הנמוך ביותר.

קארין אלהרר: אתה מדבר על סעיף קטן (5)?

נחמן שי: לסעיף (5), אני תכף אגיע אליו.

נחמן שי: לערבים יש תמיד צרכים.

נחמן שי: ליהודים יש מכלול של עניינים והערבים, זה במסגרת הצרכים.

נחמן שי: יש בזה איזו אמירה מסוימת.

נחמן שי: אני שואל איפה השפות.

נחמן שי: יש היום הרבה שפות שרשות השידור בצדק משדרת לציבורים קטנים אבל שראויים לכך.

נחמן שי: זה תפקידו של שידור ציבורי.

נחמן שי: אני לא רואה את השפות.

נחמן שי: אני לא רואה למשל שפה שכמעט לא מדברים בה על כדור הארץ ששמה אנגלית.

נחמן שי: ממש שפה נדירה.

נחמן שי: איפה השידור באנגלית גם בטלוויזיה וגם ברדיו?

<קריאה: ספרדית היא השפה השלישית בעולם.

קארין אלהרר: לא לעזור לו.

קארין אלהרר: אני פשוט לא כל כך מבינה איך זה מסתדר עם השידור הישראלי, אבל בסדר.

נחמן שי: מדינת ישראל מורכבת מהרבה קהילות שמדברות שפות שונות.

נחמן שי: זה היה בעבר נכון וזה עדיין נכון.

נחמן שי: אולי עוד חמישים שנים זה לא יהיה נכון.

נחמן שי: אני לא רואה בכלל דבר שהיה בחוק הקודם ובעיני היה חשוב.

<קריאה: באמצעות האינטרנט שומעים אותנו בכל השפות האלה.

נחמן שי: תן לי לדבר.

נחמן שי: תאמין לי שבזבזתי הרבה שנים לטובת הייצור המשונה הזה ששמו רשות השידור.

נחמן שי: תאמין לי, הרבה יותר מדי ואני אפילו קצת מתחרט.

נחמן שי: אני לא יודע איפה השידור לתושבי האזור שגם היה יעוד ויעוד נכון של רשות השידור.

נחמן שי: לא מקיימים אותו כי הרדיו נחלש והטלוויזיה הייתה צריכה להיות בעברית.

נחמן שי: איפה זה?

נחמן שי: אני רוצה שהשידור בשפה הערבית בוודאי ובוודאי יועבר באמצעות לוויין לתושבי האזור וגם שידור באנגלית.

נחמן שי: אנחנו חיים באזור מסוים ובכל הרשתות האירופאיות משדרים כך.

נחמן שי: עכשיו אני בא אליך.

נחמן שי: באמצעות האינטרנט משדרים בכלל מסביב לעולם ואין שום סיבה ששידור ממדינת ישראל גם בעברית – יש גם יהודים וישראלים שחיים בנכר וגם אחרים – יוכלו להאזין לשידורים האלה.

נחמן שי: זאת לא תעמולה ולא הסברה אלא זה השידור של מדינת ישראל שמותר לשמוע אותו בכל העולם וזה הקול של קול ישראל.

נחמן שי: זה דבר חשוב וזה חייב להופיע בפנים.

נחמן שי: אני לא רואה כאן את העניין של האתיקה.

נחמן שי: אני חוזר ואומר שאני חושב שזה חייב להיות.

נחמן שי: אם הרשות תיקח את זה, זאת תהיה אחריות שלה לנסח את האתיקה שלה, בסדר, אבל חייבת להיות אתיקה.

נחמן שי: אגב, בחוק הרשות השנייה מוגדר שתהיה אתיקה.

קארין אלהרר: אני מנסה להבין את ההערה.

קארין אלהרר: אתה רוצה להגדיר את כללי האתיקה בחקיקה?

נחמן שי: אני לא רוצה שפוליטיקאים ינסחו אתיקה לאנשי מקצוע.

קארין אלהרר: יפה.

קארין אלהרר: אז מה כן?

נחמן שי: אני רוצה שייקבע בחוק שלרשות יהיה תקנון אתיקה.

נחמן שי: נקודה.

נחמן שי: אז היא תשב ותיקח את מי שצריך וינסחו תקנון אתיקה.

<קריאה: שיוצג לוועדה.

נחמן שי: העיתונאים יהיו שותפים ואחרים יהיו שותפים.

נחמן שי: זאת תהיה מחויבות.

נחמן שי: גם האתיקה עוזרת לעצמאות.

<אתי בנדלר: האם אתה רוצה שהמועצה תחויב לקבוע כללי אתיקה?

נחמן שי: כן.

מיקי רוזנטל: לא.

מיקי רוזנטל: הוא רוצה שיהיה כתוב שיהיו כללי אתיקה והמועצה תצטרך לקבוע אותם או לאשר אותם, אבל בחוק יהיה כתוב שיהיו כללי אתיקה.

נחמן שי: כן.

נחמן שי: חייב.

מיקי רוזנטל: לכן ביקשתי שתהיה עיתונות הוגנת.

קארין אלהרר: הבנו.

קארין אלהרר: בסדר.

קארין אלהרר: חבר הכנסת שי, עוד הערות?

נחמן שי: עוד נקודה אחת אחרונה.

נחמן שי: אין אתיקה כללית אלא גופים עשו לעצמם אתיקה וזה לפעמים יוצר סתירות.

נחמן שי: מועצת העיתונות עם האתיקה שלה, הזכרתי את השירות המסחרי שיש לו אתיקה משלו, לעיתונים בכתב יש אתיקה וגם רשות השידור יש לה אתיקה היום.

נחמן שי: יש איזו אתיקה והשאלה אם זה עובר הלאה.

נחמן שי: אני מציע לעשות את זה מחדש.

נחמן שי: יש כאן קו התחלה חדש וגם לאתיקה צריך להיות קו התחלה חדש אבל לא אנחנו נציע אותו אלא הם יעשו אותו לבד.

נחמן שי: יש עוד דבר אחד שהוא מאוד חשוב.

נחמן שי: חלק מעבודות הגוף החדש ייעשו מחוץ לגוף והכלל הזה כבר קיים.

נחמן שי: אנחנו צריכים לוודא שהעסקה של הגורמים האלה תיעשה בתנאים הוגנים.

נחמן שי: זה דבר שאנחנו מקפידים עליו מאוד במקומות אחרים בכנסת.

קארין אלהרר: אבל למה זה בתפקידים של השידור הציבורי?

מיקי רוזנטל: אי אפשר לקיים שידור ציבורי בלי ביטחון תעסוקתי.

נחמן שי: ודאי.

נחמן שי: אני לא מדבר על העובדים הקבועים.

נחמן שי: אנחנו נשמור על העובדים הקבועים.

קארין אלהרר: חבר הכנסת רוזנטל זה לא תפקיד של השידור הציבורי.

מיקי רוזנטל: אבל זה מבטיח את קיומו.

קארין אלהרר: אנחנו מדברים על תפקידי השידור הציבורי.

<גדי בן יצחק: לשמור על אתיקה מקצועית?

נחמן שי: לא, לא אתיקה אלא משהו אחר.

קארין אלהרר: אני לא מדברת על האתיקה המקצועית.

<קריאה: על העסקה.

קארין אלהרר: במתחם הסבירות שלי כאשר מדברים על תפקידים של מקום שאמור להביא את השידור הציבורי, אני שואלת את חבר הכנסת רוזנטל שטוען בלהט ואני לא מצליחה להבין מדוע תנאי העובדים הם חלק מהסיפור.

מיקי רוזנטל: אני אסביר.

מיקי רוזנטל: למה חשובים למשל תנאי העסקה של מנכ"ל ואנחנו כל הזמן נתעכב עליו?

מיקי רוזנטל: שאלת, תני לי לענות, אם את רוצה לשמוע את התשובה.

מיקי רוזנטל: אנחנו רוצים שלמנכ"ל תהיה עצמאות מהפוליטיקאים וכולי וכולי.

קארין אלהרר: נכון.

מיקי רוזנטל: אם זה חשוב לגבי המנכ"ל, זה חשוב גם לגבי העובדים.

מיקי רוזנטל: אם לעובדים לא יהיה סוג של ביטחון תעסוקתי, זה הגוף היחידי בעולם שהממשלה צריכה לממן כדי שיצעק שהממשלה לא בסדר וזה דורש איזושהי רשת ביטחון אחרת לעובדים כי אחרת לא יהיה להם את האומץ לצעוק.

מיקי רוזנטל: זה מאוד ברור וקל.

קארין אלהרר: אני עדיין לא רואה את הרלוונטיות בתפקידים, אבל בסדר.

נחמן שי: חברי מדבר על דבר אחד ואני אדבר על דבר אחר.

נחמן שי: עוד פעם אני אומר מניסיוני.

מיקי רוזנטל: זאת רק הייתה דוגמה אחת.

נחמן שי: בחוק הרשות השנייה לא הטלנו על הזכיינים או איך שהם נקראים שם אחריות שהם מוציאים הפקות החוצה לוודא שהקבלן שמקבל את עבודת ההפקה יבטיח שהעובדים שלו יעבדו בתעסוקה.

נחמן שי: זה לא עניינכם להתערב ביחסים שבינינו.

נחמן שי: אני מדבר עכשיו על משדר ציבורי ומעמדו שונה.

נחמן שי: אנחנו כל הזמן נחפש את קווי המתאר שלו.

קארין אלהרר: בעניין הזה אני מסכימה אתך.

נחמן שי: לכן כאשר מוציאים הפקות החוצה, אני לא רוצה עבדים שיעבדו ב-3,000 שקלים לחודש אלא אני רוצה שהרשות תוודא.

<קריאה: יפה, וזאת הכוונה.

קארין אלהרר: אל תעזרו לו.

קארין אלהרר: חבר הכנסת שי, זה טיעון נכון וטוב אבל אני לא מבינה את הרלוונטיות שלו לעניין סעיף 7.

נחמן שי: אני רוצה שזה יהיה בחוק.

נחמן שי: אם זה לא יהיה במטרות, אני רוצה לדעת.

נחמן שי: הנקודה צריכה לבוא לידי ביטוי.

נחמן שי: אם היא לא בחוק – אני שואל את היועצת המשפטית של הוועדה – אני רוצה לדעת איפה היא תבוא.

<אתי בנדלר: סעיף 12, תפקידי המועצה.

<אתי בנדלר: סעיף 12 מונה תפקידים שונים למועצה, בין היתר למשל, אם תסתכל על סעיף 12(5), לאשר את המבנה הארגוני של תאגיד השידור הציבורי ובכלל זה את שיא כוח האדם בתאגיד ואת מדיניות העסקה של העובדים בו.

<אתי בנדלר: אפשר להוסיף פסקה שתתייחס למדיניות ההתקשרות באופן שיבטיח את יכולות העובדים עם מה מתקשרים.

נחמן שי: אני אומר את זה בקול רם כי יש כאן אנשים שאוזנם מאוד כרויה לעניין הזה.

נחמן שי: בניגוד למה שנקבע בערוץ המסחרי, שם לא מתערבים בהתקשרויות הבאות, כאן כמשדר ציבורי מוטלת עליו אחריות – ובמדינת ישראל יש איזושהי אמנה חברתית מ-2014 – גם להקפיד שהגורמים הנוספים, הקבלנים למיניהם או עובדי התעסוקה העקיפה והישירה, יועסקו בתנאים הוגנים.

נחמן שי: זה מאוד מאוד חשוב וזאת תהיה אחריות של הרשות לוודא את זה.

נחמן שי: הם לא יוציאו סתם הפקה של חמישה מיליון שקלים אלא הם יבדקו שאלה שמועסקים בחמישה מיליון שקלים מועסקים בתנאים הוגנים.

נחמן שי: זאת הנקודה.

קארין אלהרר: תודה רבה.

קארין אלהרר: יאיר טרצ'יצקי, יושב ראש ארגון העיתונאים.

קארין אלהרר: אני רוצה להפנות את תשומת הלב, אתה יושב ראש ארגון העיתונאים ירושלים או תל אביב?

<יאיר טרצ'יצקי: לא.

<יאיר טרצ'יצקי: זה החדש.

<יאיר טרצ'יצקי: הוא קיים שנתיים וחצי במסגרת ההסתדרות.

<יאיר טרצ'יצקי: זה איגוד מקצועי בתוך ההסתדרות.

<יאיר טרצ'יצקי: אנחנו הארגון היציג של רוב כלי התקשורת בעיתונות המסחרית.

<יאיר טרצ'יצקי: לא של רשות השידור אבל יש לנו עמדה.

<יאיר טרצ'יצקי: חשוב להצטרף, אני חושב שזה דבר שהיה צריך להיות ברור מאליו, להערות של איתי לנדסברג ואגודות העיתונאים לגבי זה שחייבים בתוך המטרות של רשות השידור והתפקידים להזכיר את המילה עיתונות.

<יאיר טרצ'יצקי: עיתונות היא לא רק לדווח חדשות אלא עיתונות היא איזושהי תפיסה רחבה יותר וחשוב שהעניין יודגש.

<יאיר טרצ'יצקי: תפקיד שאני חושב צריך לעמוד בפני עצמו זה לבקר את השלטון ומוקדי הכוח בחברה.

<יאיר טרצ'יצקי: זה תפקיד שהוא מאוד חשוב ואני חושב שזה תפקיד של כל עיתונאי בכל מקום.

קארין אלהרר: רק את השלטון?

<יאיר טרצ'יצקי: השלטון ומוקדי הכוח בחברה.

<יאיר טרצ'יצקי: כשאני אומר מוקדי הכוח בחברה, הכוונה גם למוקדי כוח כלכליים ואינטרסים מסחריים אבל זה משהו שחשוב שיודגש.

<יאיר טרצ'יצקי: עוד משהו שהוא קצת פחות מתחום העיסוק שלי ומהעניין שאני מייצג אבל נתקלתי בו.

<יאיר טרצ'יצקי: חשוב להדגיש שהשידור הציבורי יגיע לכלל אזרחי ישראל, שזה משהו שלפעמים לא קורה.

<יאיר טרצ'יצקי: אני יודע שבבקעה לא תמיד קולטים את הרדיו, מנסים לחסוך באנטנות וזה משהו שהוא חשוב והמטרה היא מטרה חשובה.

<יאיר טרצ'יצקי: אני מצטרף להערה שאמר עכשיו חבר הכנסת נחמן שי לגבי כל עניין הפקות החוץ.

<יאיר טרצ'יצקי: אנחנו נתקלים בזה בטלוויזיה המסחרית וזה אפילו לא שאנשים לא עובדים בצורה מכובדת אלא הם לא עובדים אלא הם עבדים.

<יאיר טרצ'יצקי: תחקירנים מקבלים 5,000 שקלים בחודש ועושים את זה עם חשבונית בלי ימי חופשה ובלי כלום.

<יאיר טרצ'יצקי: מעבר לזה שכמובן שצריך שהשידור הציבורי ינהג בכבוד בעובדיו וייתן להם להתפרנס, חשוב שהוא ייקח אחריות מלאה עד אחרון העובדים שעובדים שם בשרשור ולא אחר כך יאמר שזה לא עניין שלו.

קארין אלהרר: הערה חשובה אבל היא לא לסעיף הזה.

קארין אלהרר: תודה רבה.

קארין אלהרר: לילך גבאי, הטלוויזיה החינוכית.

קארין אלהרר: את כבר דיברת.

<לילך גבאי שזר: נכון, אני מחליפה את רחלי חיים.

קארין אלהרר: לא.

קארין אלהרר: אנחנו קודם ניתן הזדמנות לארגונים שטרם דיברו.

<לילך גבאי שזר: זה מסר נוסף שחשוב שיעבור.

קארין אלהרר: את תדברי בזמנך אבל לא כרגע.

קארין אלהרר: תודה.

קארין אלהרר: ברוך אסקרוב.

<ברוך אסקרוב: תודה גברתי.

<ברוך אסקרוב: החוק צופה פני עתיד אבל גם לא מפנה גב לגמרי לעבר ואני הולך לפי הסדר.

<ברוך אסקרוב: תאגיד השידור הציבורי יקיים שידורים.

<ברוך אסקרוב: אם פנינו לעתיד, אנחנו אולי צריכים להוסיף את המילה "ושיח" משום שזה לא רק חד צדדי כמו שהיה באמצעי הפצה של העידן הקודם.

קארין אלהרר: בהגדרת שידורים.

<ברוך אסקרוב: בקשר לסעיף קטן (1), יפעל לקידום התרבות, היצירה האיכותית וכולי, והכול מתוך יצירתיות, חדשנות ומקצועיות.

<ברוך אסקרוב: אני חושב שבצד החדשנות והקידום צריך חיזוק והעמקה.

<ברוך אסקרוב: אנחנו לא מתחילים עכשיו תרבות מאפס, אנחנו לא רק ביצירתיות אלא אנחנו גם משמרים, מרעננים, מפיצים את הקנון התרבותי שלנו.

<ברוך אסקרוב: לא הכול הוא רק החדשנות אלא היא מצטרפת.

קארין אלהרר: מה ההצעה?

<ברוך אסקרוב: ההצעה שלי היא: יפעל לחיזוק, להעמקת ולקידום.

<ברוך אסקרוב: לא רק לקידום.

<ברוך אסקרוב: חיזוק, העמקה וקידום ותוך דגש על יצירתיות וכולי ולא והכול תוך כדי.

<ברוך אסקרוב: תוך דגש על, במקום הכול מתוך יצירתיות, חדשנות ומקצועיות.

<ברוך אסקרוב: בקשר לסעיף קטן (3).

<ברוך אסקרוב: אני חושב שאם כאן נכניס את המושג עיתונאי, הוא גם ממילא מקפל את הדרישות לאתיקה שהוועדה מתלבטת אם להכניס או לא.

<ברוך אסקרוב: אם נכניס את מקצועיות עיתונאית, כי הרי זה בתוך הסעיף הקטן שעוסק בשידור חדשות ותכניות בענייני היום, אז באופן עיתונאי או במקצועיות עיתונאית וכולי.

<ברוך אסקרוב: תודה רבה.

קארין אלהרר: תודה.

קארין אלהרר: אני מבקשת להודיע שבגלל ההתפרצות שהייתה בתחילת הדיון ובאמת בגלל שרוצים להתקדם, הישיבה תתארך עד השעה 2:00.

עיסאווי פריג': לא.

עיסאווי פריג': זה לא הולך כך.

קארין אלהרר: אתה לא חייב.

עיסאווי פריג': לא.

עיסאווי פריג': אני חולק עליך.

קארין אלהרר: אתה יכול גם להעביר את הערותיך באמצעות השידור הציבורי.

עיסאווי פריג': אני אעביר את הערותיי למי שצריך.

קארין אלהרר: אין שום בעיה.

קארין אלהרר: עיסאווי, אתה לא חייב.

עיסאווי פריג': אני אפנה ליושב ראש הכנסת.

קארין אלהרר: תפנה.

<קריאה: יש לחץ גדול מאוד של השרים לגמור את זה כמה שיותר מהר.

<קריאה: רוצים לגמור עם הסיפור הזה.

<קריאה: אני מקווה שאתם חברי הכנסת שמים לב איך העסק כאן עובד.

קארין אלהרר: יאסר עטילא, מנהל קול ישראל בערבית, בבקשה.

<יאסר עטילא: תודה.

<יאסר עטילא: רציתי להתייחס במשפט קצר.

<יאסר עטילא: אני מפנה אתכם לחלק של הסעיף שהתייחס לקהלי היעד.

קארין אלהרר: סעיף 7?

<יאסר עטילא: אני לא זוכר את מספר הסעיף.

קארין אלהרר: אנחנו בסעיף 7.

קארין אלהרר: יש לך הערה לגבי סעיף 7?

<יאסר עטילא: כן.

<יאסר עטילא: זה הסעיף הזה בו גם מוזכרים קהלי היעד ובהמשך למה שעורכת הדין המלומדת אמרה קודם לכן, אני בא להדגיש שהרדיו בערבית כמדיום ייחודי שמשדר לקהל מאוד ייחודי, משדר לארבעה מעגלים, לאו דווקא לערביי ישראל ודוברי השפה הערבית במדינה אלא גם למעגל הפלשתיני, למדינות ערב וגם לדוברי השפה בעולם.

<יאסר עטילא: מכאן הבטחת קיומו של שידור זה והבאתו לארבעת המעגלים הנ"ל, יבטיח את קיומו הנכון של הייעוד של השידור ושל הרדיו תוך כדי הבטחת גם האמצעים וגם המשאב האנושי המקצועי הרלוונטי.

<יאסר עטילא: תודה.

קארין אלהרר: תודה רבה.

עיסאווי פריג': עשרים מיליון שקלים יספיקו לכל מה שאתה אומר.

קארין אלהרר: מלי פולישוק, אקו"ם.

<מלי פולישוק: שלוש הערות.

<מלי פולישוק: בסעיף ההגדרות מוזכרת הפקה מקומית ויש הרחבה לא מספקת אבל אומרים מה זה וזה לא מופיע במטרות או בתפקידים של תאגיד השידור הציבורי.

<מלי פולישוק: אני חושבת שמן הראוי שבסעיפים האלה תבוא לידי ביטוי ההפקה המקומית כחלק מהתפקיד של התאגיד החדש.

<מלי פולישוק: כאשר נדבר על ההגדרות, כמובן, כפי שאנחנו אומרים כאן כל יום, נכניס את ערכי המוזיקה בעברית, זמר עברי ומוזיקה בכלל.

<מלי פולישוק: דבר שני.

<מלי פולישוק: לאלה שהתייחסו כאן לשימור העבר.

<מלי פולישוק: שוב, גם בעניין הזה למוזיקה יש ערך מיוחד בתרבות שלנו, של מה היה בזמר העברי והשימור שלו וזאת נקודה שצריך להדגיש.

<מלי פולישוק: ההערה השלישית והאחרונה.

<מלי פולישוק: בהגדרות – ואני חוזרת להגדרות ועכשיו אני רואה כמה דנה צדקה כאשר אמרה שצריך על ההגדרות להחליט בסוף ולא בהתחלה – כתוב שידורים אבל בהגדרת שידורים מוזכר רק רדיו וטלוויזיה או בעיקר רדיו וטלוויזיה.

<מלי פולישוק: אני מציעה בהגדרות להכניס את כל מה שנאמר על ידי תהילה לגבי כל האמצעים החדישים וזה המקום, בהגדרה של השידורים ולא בתפקידים.

<מלי פולישוק: שם יותר נכון להכניס את זה.

קארין אלהרר: תודה.

קארין אלהרר: לילך גבאי שזר.

<לילך גבאי שזר: דגש נוסף על חינוך.

<לילך גבאי שזר: אני חושבת שכמו שגלי צה"ל פועלים וימשיכו לפעול תחת מטריית משרד הביטחון, כך צריכה הטלוויזיה החינוכית לפעול להפקת תכנים עצמאיים תחת מטריית משרד החינוך.

<לילך גבאי שזר: בלהט השינויים נדמה שהמשימה המוחלטת של הטלוויזיה החינוכית דהיום, חינוך, כאילו נשכחת.

<לילך גבאי שזר: חינוך ולימוד, זה העיקר ותהיה זו בכייה לדורות אם תחום השידור החינוכי יעבור לפסים שאין לדעת לאן יובילו.

<לילך גבאי שזר: לפיכך אבקש שיצוין בחוק, למרות שמשרד החינוך מבקש להיפטר מאתנו מתוך שיקולים זרים, שההפקה והתוכן של הגוף החדש יופקד בידי החינוכית אשר תפעל באוטונומיה חינוכית עצמאית.

<לילך גבאי שזר: בכל מה שקשור להפקות תקציב וניסיוננו המר עם ערוץ 10 שהתחייבויותיו המקוריות שנכתבו על נייר ממש כמו שעומדים לכתוב בחוק החדש, הפכו את הנייר לחסר ערך.

קארין אלהרר: גברתי, אני עוצרת אותך.

קארין אלהרר: אני לא רוצה נאום לאומה.

<לילך גבאי שזר: זה לא נאום לאומה.

קארין אלהרר: אני רוצה הצעה קונקרטית.

קארין אלהרר: יש לך אחת?

<לילך גבאי שזר: כפי שאמרתי וציינתי בהתחלה.

קארין אלהרר: אם אמרת, אמרת אותה ונגמר.

קארין אלהרר: תודה רבה.

<לילך גבאי שזר: אני אמרתי וזה כתוב.

קארין אלהרר: תודה רבה.

קארין אלהרר: דרור אמסטר.

קארין אלהרר: את אמרת את הדברים ואם את רוצה לחזור עליהם, זה נחמד.

עיסאווי פריג': סוגיית העובדים.

עיסאווי פריג': אנשים פונים אלינו.

<לילך גבאי שזר: אני חושבת שבכל מה שקשור להפקות ותקציב, אסור שייווצר מצב כמו שהיה עם ערוץ 10, אז היה מצב בלתי הפיך, בפרט כאשר מדובר בהפקות ושידורים לילדים ונוער, לעקר את הטלוויזיה החינוכית מעשייה.

<לילך גבאי שזר: אסור שזה יקרה.

קארין אלהרר: תודה.

קארין אלהרר: סיימת את ההודעה לעיתונות?

קארין אלהרר: תודה.

מיקי רוזנטל: זה לא יפה.

מיקי רוזנטל: אני חושב שזה לא יפה.

נחמן שי: זאת לא התבטאות נאותה.

נחמן שי: צריך לכבד את האנשים.

מיקי רוזנטל: כל אחד יביע את דעתו כאן.

מיקי רוזנטל: זה בדיוק העניין.

<דרור אמסטר: אני שייך למחלקה של הילדים והנוער.

<דרור אמסטר: רציתי להתייחס לסעיף 7(4) בחוק.

קארין אלהרר: מטעם מי אתה?

<דרור אמסטר: אני עובד בערוץ 1, אני שייך לילדים ונוער.

<דרור אמסטר: אני לא בוועד ואני לא פוליטיקאי ואני גם לא מתיימר להיות פוליטיקאי.

<דרור אמסטר: אני גם לא מרגיש נוח במעמד הזה.

<דרור אמסטר: כל השנים עמדתי מאחורי המצלמה ולא בכדי, וכך אני רוצה להישאר.

<דרור אמסטר: לגבי סעיף 7(4).

<דרור אמסטר: קראתי את הצעת החוק.

<דרור אמסטר: אילו הם התכנים לילדים ונוער?

<דרור אמסטר: שעשועונים?

<דרור אמסטר: דוקו?

<דרור אמסטר: מהדורה?

<דרור אמסטר: אני חושב שיש תכניות בערוץ 1 שהן כן איזשהו נכס צאן ברזל, מבט שני עליה עבדתי עם איתי הרבה שנים.

<דרור אמסטר: אני חושב שלפחות זכינו בתכנית המהדורה, תכנית שמשדרת חדשות לילדים בגובה העיניים.

<דרור אמסטר: אנחנו כן נותנים איזשהו סוג של אלטרנטיבה שפויה לילדים ואני חושב שדבר כזה צריך לקבל ביטוי בחוק.

<דרור אמסטר: איזה סוג?

<דרור אמסטר: אנחנו מדברים אקטואליה?

<דרור אמסטר: אני חושב שזה קצת עמום ואולי כן צריך לפרש את זה וצריך לקבוע שבאמת תכניות כאלה יקבלו.

<דרור אמסטר: האם מחלקת הילדים והנוער שנחשבת למחלקה קטנה, האם תכנית כמו מהדורה תצא החוצה או שזה יהיה משהו אין-האוס?

<דרור אמסטר: כן יש לנו את הכלים להתמודד עם זה ואנחנו כן יכולים להמשיך לשדר תכנית כזאת.

<דרור אמסטר: אנחנו כן עובדים מבוקר עד ערב.

קארין אלהרר: יש לך הצעה?

<דרור אמסטר: כן.

<דרור אמסטר: אם אפשר לפרש אילו תכנים הילדים והנוער ימשיכו לשדר.

<דרור אמסטר: האם יהיו אלה שעשועונים או יותר תכנים של דוקו או תכנים של חדשות, של מהדורה אותה אנחנו עושים יום יום?

<דרור אמסטר: אני חושב שדבר כזה כן צריך לקבל ביטוי.

<דרור אמסטר: זאת הערה קונקרטית.

קארין אלהרר: תודה.

קארין אלהרר: יריב.

עיסאווי פריג': קארין, אנחנו שומעים רצף של רעיונות ורעיונות מקור.

קארין אלהרר: יש רעיונות מצוינים.

עיסאווי פריג': נכון.

עיסאווי פריג': איך זה יקבל ביטוי בכל התיקונים?

עיסאווי פריג': אני רוצה להבין.

קארין אלהרר: אני אסביר.

קארין אלהרר: מה שקורה זה שעכשיו אנחנו נרכז את כל הרעיונות שעלו כאן שחלקם בעיני לפחות – ואני לא קובעת בסוף – רעיונות מצוינים.

קארין אלהרר: מי שיקבע אלה חברי הכנסת שיצביעו בוועדה.

קארין אלהרר: יגיע נוסח והוא בעצם יאחד את כל הרעיונות כפי שהמשרד מאשר אותם.

קארין אלהרר: מי שהרעיון שלו לא נכנס, בהחלט מוזמן, ואני מפצירה בו, להגיש הסתייגות.

קארין אלהרר: זה יהיה בנוהל הרגיל.

עיסאווי פריג': את מדגישה ושואלת אם יש לך משהו ספציפי.

עיסאווי פריג': אנחנו שומעים רעיונות.

קארין אלהרר: אני מנסה באמת להקל על הניסוחים.

קארין אלהרר: אם יש ניסוח שמישהו חשב עליו – לא כל השכל נמצא במקום אחד – זה יהיה רעיון מצוין שהוא יביא כבר את הניסוח ואולי אפשר לעשות רק קופי פייס לחוק.

קארין אלהרר: זאת הכוונה.

קארין אלהרר: אני לא מבטלת שום רעיון, אני לא מבטלת שום ניסוח אלא אני חושבת שזה טוב שכולם מעלים את הרעיונות.

קארין אלהרר: לא תהיה הצבעה על הסעיף הזה היום אבל אני חושבת שראוי שאם יש רעיון ספציפי, להביא אותו כמו שהוא.

עיסאווי פריג': נקודה נוספת.

עיסאווי פריג': אני מבקש ממך התייחסות בסוף הישיבה לסוגיית העובדים.

קארין אלהרר: בסדר גמור.

עיסאווי פריג': כדי שנדע היכן אנחנו עומדים.

קארין אלהרר: בסדר גמור.

קארין אלהרר: יריב.

<יריב הורוביץ: חבר הנהלת פורום היוצרים הדוקומנטריים.

<יריב הורוביץ: הרבה מאוד יוצרים נמצאים בחוץ לא מאוגדים והם יוצרים עצמאיים כמו במאים, תסריטאים, יוצרים דוקומנטריים עלילתיים והם לא מיוצגים על ידי 11 או 12 הוועדים של אותו גוף, שלפי מיטב הבנתי, לפי מה שאני מבין, זה עניין מהותי כאן, סוגרים אותו ופותחים גוף חדש שהולך להעסיק עובדים חדשים ללא עדיפות לעובדים הקודמים.

<יריב הורוביץ: אם זה המצב, מדוע ניתנת כל כך הרבה תשומת לב לוועדים של הגופים הישנים?

<יריב הורוביץ: למה הם גורם כל כך מהותי?

<משה שגב: כי הולכים לזרוק אותנו הביתה.

<משה שגב: מה זאת אומרת?

<משה שגב: זאת חוצפה.

<משה שגב: זאת חוצפה ואנחנו נמשיך לעבוד במקום הזה.

<משה שגב: אם מישהו חושב שיפקיעו את רשות השידור לטובת עובדים אחרים, אנחנו לא ניתן לזה לקרות.

<משה שגב: אין דבר כזה.

<משה שגב: לא יקום ולא יהיה.

קארין אלהרר: אדון יקר, עם כל הכבוד, אתה לא מנהל כאן את הדיון.

<משה שגב: אני לא מנהל.

<משה שגב: אני מעיר.

קארין אלהרר: אתה קצת מרגיש כך.

<משה שגב: לא.

<משה שגב: אני ממש לא מרגיש כך.

קארין אלהרר: הוא העיר הערה וזאת זכותו להביע את דעתו.

קארין אלהרר: תרצה לדבר, תקבל את רשות הדיבור.

קארין אלהרר: חברת הכנסת עליזה לביא.

<משה שגב: רוצים לאכול אותנו חיים.

<משה שגב: גברתי יושבת הראש, שימי לב לאינטרסים הכלכליים שצפים כאן סביב השולחן הזה.

<משה שגב: הולכים לזרוק אלפיים משפחות בשביל עשר משפחות.

קארין אלהרר: אתה רוצה שאני אוציא אותך?

<קריאה: בשביל שש חברות הפקה פרטיות שהשתלטו על כל השידור הציבורי.

קארין אלהרר: גברת, את יוצאת.

קארין אלהרר: אני מבקשת להוציא את הגברת מהטלוויזיה החינוכית.

קארין אלהרר: זאת עם החולצה הוורודה.

קארין אלהרר: משה, אני באמת מפצירה בך להפסיק להתפרץ לדיון.

<משה שגב: גברתי, אני מדבר מדם לבי ולא כדי להפריע.

קארין אלהרר: אני מבינה.

<משה שגב: אנחנו מדברים כאן מדם לבנו.

קארין אלהרר: אבל יש גבולות.

קארין אלהרר: אני מבינה.

עליזה לביא: תודה, חברת הכנסת אלהרר.

עליזה לביא: אני מתנצלת שאני מצטרפת רק עכשיו.

עליזה לביא: אני אשתדל גם להגיע מחר אז אני מבינה שאתם הולכים לדבר על סעיף 9.

עליזה לביא: גברתי, הנושא של שוויון בסעיף 7 לא קיים ולא קיים באף אחד מהסעיפים.

קארין אלהרר: שוויון מגדרי?

עליזה לביא: קודם כל, קידום ערכי שוויון באשר הם.

עליזה לביא: בואו נעבור על הסעיפים.

עליזה לביא: אני לא אקח מזמנכם אבל בואו נעבור על הסעיפים.

עליזה לביא: המילה שוויון לא מוזכרת.

עליזה לביא: המילה שוויון באשר היא.

עליזה לביא: שוויון.

עליזה לביא: רק הבוקר גברתי פתחנו שתינו את הבוקר בהצעת חוק חשובה שלך שמזהה בחוק הטרדה מינית קבוצות שהחוק לא חל עליהן מכל מיני סיבות.

עליזה לביא: אנחנו כאן שואפים ושואפות לתקן לשוויון.

עליזה לביא: אני מבקשת גברתי שהשוויון ייכנס אל תוך הסעיף הזה ובטח קידום ערכי שוויון מגדרי.

עליזה לביא: אני אשתדל לבוא לכאן מחר עת תדונו בסעיף 9 כאשר אז תדברו על ייצוג הולם ועל השוויון המגדרי, על הפיטורים של נשים מבוגרים, על נשים עם ילדים.

עליזה לביא: אנחנו מדברים כאן בבני אדם באשר הם אבל יש כאן באמת את הזוויות המגדריות שאנחנו צריכים כולנו להתבונן עליהן ולתת את המחשבות שלנו.

עליזה לביא: הייתי מבקשת, אם תוכלי, להשלים את הדברים שלי, גברתי.

קארין אלהרר: היא דיברה קודם.

עליזה לביא: אם אפשר שהיא תחזור על הדברים.

קארין אלהרר: כן.

קארין אלהרר: בקצרה.

קארין אלהרר: דנית לב ארי, הממונה על מעמד האישה ברשות השידור.

<דנית לב ארי: אני אחזור על מה שאמרתי קודם.

<דנית לב ארי: אני חושבת שכאשר עושים שינוי כזה גדול, לא יתכן שאנחנו בשנת 2014 לא נדבר על שידור ציבורי בראייה מגדרית.

<דנית לב ארי: אני חושבת שזה משהו שצריך להיכנס לתכניות העבודה בצורה מוסדרת, מושכלת, תוך חשיבה.

<דנית לב ארי: אנחנו כאן יזמנו איזשהו שולחן עגול עם ארגוני הנשים, יחד עם תהילה, ואנחנו רוצים שזה ייכנס קודם כל ברמת הגדרה ונרצה גם להעביר את התכנית באופן מסודר אחרי שנשב עם כולם.

<דנית לב ארי: אנחנו מבקשות להציג את התכנית הזאת בצורה מסודרת יחד עם חברת הכנסת עליזה לביא שרתומה לכל הנושא הזה בכל ההיבטים שלו.

<דנית לב ארי: יש כאן היבט נוסף שלא העליתי אותו אבל עליזה העלתה אותו.

<דנית לב ארי: ברשות השידור עובדות 740 נשים שמהוות 44 אחוזים מנשות רשות השידור, ביניהן נשים בהריון, נשים בטיפולי פוריות, נשים אימהות לילדים מתחת לגיל 12, נשים מעל גיל ארבעים ונשים מעל גיל חמישים שהסיכוי שלהן למצוא עבודה בשוק שואף לאפס.

<דנית לב ארי: החוק הזה והפיטורים האלה - - -

קארין אלהרר: גברתי, אני ממש אשמח, את היית כאן לאורך כל הדיון ואת יודעת שאנחנו דנים בסעיף 7.

קארין אלהרר: אנחנו לא דנים כעת בפיטורי עובדים.

<דנית לב ארי: אני יודעת, אבל חברת הכנסת עליזה לביא ביקשה ממני את ההתייחסות ואני מבקשת להתייחס לזה.

קארין אלהרר: לא.

קארין אלהרר: היא ביקשה התייחסות לסעיף 7.

עליזה לביא: גברתי, רק משפט לסיום.

עליזה לביא: גם כאשר מסיימים ומתחילים, הנושא של שוויון מגדרי שבהרבה מובנים אנחנו מכירים – אני הקדשתי לזה את עבודת הדוקטורט שלי ואת המחקר שלי – לא היה בשידור הציבורי.

עליזה לביא: בואו נעשה את זה באמת על פי אמות המידה של שוויון אבל גם קדימה.

עליזה לביא: בכל מה שקשור למיצוב, לשיתופי הפעולה, לעבודה, לייצוג הולם, לתכנים, הנושא של שוויון ושוויון מגדרי צריך לבוא לידי ביטוי עם הפנים קדימה.

קארין אלהרר: תודה.

קארין אלהרר: יש עוד מישהו שיש לו הערה חוץ מחברי הכנסת?

קארין אלהרר: תודה.

קארין אלהרר: חבר הכנסת רוזנטל.

מיקי רוזנטל: אני לא הייתי בדיון ואני מתנצל.

מיקי רוזנטל: רציתי לשאול, מעבר לדברים עליהם דיברתי אתמול, האם לאוצר ו/או למשרד התקשורת יש עמדה לגבי התזמורת הסימפונית ירושלים רשות השידור, שממומנת בחלק מתקציבה על ידי תקציב רשות השידור.

מיקי רוזנטל: בחוק אין שום התייחסות לזה.

מיקי רוזנטל: מה אני צריך להבין מזה?

מיקי רוזנטל: האם יש לכם עמדה?

קארין אלהרר: יש כאן נציג של משרד האוצר?

מיקי רוזנטל: אני מניח שנמצא כאן נציג התזמורת.

קארין אלהרר: כן.

קארין אלהרר: היא כאן.

קארין אלהרר: אתה רוצה שהיא תדבר או אתה רוצה לשאול?

מיקי רוזנטל: מצדי, שהיא תדבר.

מיקי רוזנטל: היא בוודאי תייצג את העניין טוב ממני אבל רציתי לשאול אם יש התייחסות.

<נורית ירדני לוי: אני יושבת ראש הוועד המנהל של התזמורת הסימפונית ירושלים רשות השידור, תזמורת שמתקיימת מלפני קום המדינה וחוגגת 77 שנים.

<נורית ירדני לוי: התזמורת משדרת מדי שבוע ברדיו, בקול המוזיקה, ושומעים את הקונצרטים שלנו בכל פינות הארץ ובאינטרנט בכל העולם.

<נורית ירדני לוי: זה מוסד מעוגני התרבות של ירושלים אבל אנחנו מופיעים בכל הארץ ובכל העולם.

<נורית ירדני לוי: יש לנו 75 נגנים, מחציתם עולים מברית המועצות ומחציתם ישראלים צעירים מוכשרים מאוד שתופסים את מקומם בתזמורת.

<נורית ירדני לוי: העוגן העיקרי שלנו היא רשות השידור, בלעדיה אנחנו לא נוכל להתקיים.

<נורית ירדני לוי: תומך בנו גם משרד התרבות ועיריית ירושלים.

<נורית ירדני לוי: אני מבקשת להבטיח את מקומנו בחוק ובנעליה של רשות השידור כי אנחנו חלק אינטגרלי ממנה ואנחנו עוגן תרבותי לכל המדינה.

<נורית ירדני לוי: מתווכחים אם זאת הפילהרמונית או אנחנו.

<נורית ירדני לוי: אני רוצה לומר שאנחנו גם שותפים בעשייה חינוכית מאוד רחבה בירושלים הרחבה כמו מעלה אדומים ובמבשרת ציון, ואנחנו בשיתוף פעולה צמוד עם האקדמיה למוזיקה בירושלים.

<נורית ירדני לוי: אנחנו כאילו מוסד הכשרה.

קארין אלהרר: אני מבינה את ההערה הכללית והיא נרשמה.

<נורית ירדני לוי: אנחנו חוששים לקיומנו.

קארין אלהרר: אני מבינה את ההערה הכללית והיא נרשמה.

רינה פרנקל: אני חושבת שזאת הערה מאוד חשובה.

קארין אלהרר: אני הקשבתי רוב קשב להערה ואכן היא חשובה.

קארין אלהרר: אני בטוחה שהיא תקבל מענה.

קארין אלהרר: אני רק שואלת אם לעניין סעיף 7 היית רוצה שהתזמורת תיכנס לסעיף או שרצית להעיר הערה כללית.

<נורית ירדני לוי: לא.

<נורית ירדני לוי: שהתזמורת תהיה בחוק כדי שנוכל להגן עלינו ועל הנגנים.

מיקי רוזנטל: אני שאלתי בהקשר זה מה ההתייחסות של האוצר ומשרד התקשורת.

קארין אלהרר: עורכת הדין נויפלד, בבקשה.

<דנה נויפלד: ההערות שנשמעות כאן הן הערות חשובות לגבי דברים שהם מאוד מאוד חשובים ואינטרסים שהם מאוד חשובים.

<דנה נויפלד: אני לא באה לחוות דעה על שום דבר שנאמר כאן כי הייתה כאן קשת שלמה של נושאים רבים מאוד.

<דנה נויפלד: אני רוצה להזכיר היכן אנחנו נמצאים בתוך הדיון.

<דנה נויפלד: מדובר בסעיף מטרות של גוף שידור ציבורי.

<דנה נויפלד: גם היום התזמורת עובדת והיא לא מעוגנת בתוך החוק.

<דנה נויפלד: יש חופש לגוף השידור להחליט במה הוא עוסק, איזה ערכים הוא מקדם ומה הוא עושה.

<דנה נויפלד: זה לא נכנס ברזולוציה של החקיקה.

<דנה נויפלד: שוב, זה מבלי להפחית מהחשיבות של כל אחד מהנושאים שדובר בהם כאן.

<דנה נויפלד: גם נושא אוריינות תקשורת שעלה ונושאים נוספים, אלה נושאים מאוד מאוד משמעותיים אבל בואו נזכור בתוך איזו מסגרת כרגע מדובר.

<דנה נויפלד: מדובר בהצעת חוק שבאה להתוות את הכללים לפעולה של גוף השידור הציבורי המודרני.

מיקי רוזנטל: מאחר ואני מכיר גם אותך וגם את האוצר, וזה גם לא מתוקצב וזה לא מוזכר, אני מניח שמבחינת

מיקי רוזנטל: כם זה גם לא יהיה קיים.

קארין אלהרר: חבר הכנסת רוזנטל, זה לא הוגן לייחס לנציגת משרד התקשורת מלים.

קארין אלהרר: היא אמרה את התשובה שיש לה כרגע.

קארין אלהרר: הדברים ייבחנו.

נחמן שי: אני העליתי את זה בעבר.

נחמן שי: אני זוכר את הדיון שנציג האוצר, עת שאלו אותו מה גודל התזמורת, אמרו לו שיש איקס אנשים, הוא אמר אולי בלי התופים.

קארין אלהרר: זה לא מתאים לעכשיו.

נחמן שי: זה מתאים מאוד כי זאת גישה מצטדקת שלא לוקחת את התמונה הרחבה מהי רשות השידור.

מיקי רוזנטל: בכל רשות שידור בעולם נושא של תזמורת הוא חלק אינטגרלי.

קארין אלהרר: חבר הכנסת רוזנטל, עוד לא ניתנה תשובה מהותית.

מיקי רוזנטל: אנחנו ממתינים וכוססים ציפורניים.

<מאיר אסרף: אני מייצג את הסתדרות האקדמאים במדעי החברה והרוח.

קארין אלהרר: ברשות השידור?

<מאיר אסרף: בהסתדרות האקדמאים.

קארין אלהרר: מי עוד מייצג את ההסתדרות?

קארין אלהרר: אני קצת מבולבלת.

<מאיר אסרף: עורכת הדין גלילה הורנשטיין.

קארין אלהרר: כי אתה לא רשום ברשימת המשתתפים.

קארין אלהרר: מה תפקידך?

<מאיר אסרף: אני מייצג את הסתדרות האקדמאים במדעי החברה והרוח וחברתי גלילה הורנשטיין מייצגת את ההסתדרות הכללית.

<מאיר אסרף: אנחנו באנו בדברים גם לפני הדיון.

<מאיר אסרף: אני פשוט שמעתי כאן דברים שאני חייב להגיב עליהם.

קארין אלהרר: אתה לא חייב.

קארין אלהרר: אתה רוצה.

<מאיר אסרף: אני מבקש.

<מאיר אסרף: ביקשתי וניתנה לי הרשות.

<מאיר אסרף: היועצת המשפטית של המשרד אמרה שמדובר בנושא משמעותי, הנושא של התזמורת.

<מאיר אסרף: אם מדובר אכן בנושא משמעותי, המקום להסדיר את אותם נושאים משמעותיים – זה מה שאמרתי וגם נרשם בפרוטוקול – אחד הדברים, המטרה של המחוקק היא להתייחס לנושאים המשמעותיים הללו וגם לשאול את השאלות הקשות כמו למשל האם תהיה תזמורת, כן או לא.

<מאיר אסרף: זה לא רק להשאיר את זה לפרורוגטיבה של הגוף המנהל כי הכנסת כאן מסדירה.

קארין אלהרר: אתה עורך דין?

<מאיר אסרף: כן גברתי.

מיקי רוזנטל: היא רוצה להסביר לך שהם יחללו לפי החליל שלה.

קארין אלהרר: לא.

קארין אלהרר: תודה על הבדיחה החשובה.

קארין אלהרר: אני מבינה את ההערה שלך.

קארין אלהרר: אני שאלתי אם יש למישהו הערה לגבי סעיף 7.

קארין אלהרר: ההערה שלך היא הערה חשובה כללית שהועלתה.

קארין אלהרר: ההערה היא חשובה והיא תקבל מענה אבל זה לא נושא הדיון.

קארין אלהרר: יש לך הערה לגבי סעיף 7?

<מאיר אסרף: כן.

<מאיר אסרף: אני רוצה להצטרף לעמדה של התזמורת ולבקש לתקן את סעיף 7 כך שהוא יכלול גם הסמכה להחזיק תזמורת, לתקצב תזמורת ולדאוג שתהיה תזמורת כמו שמקובל בעולם.

קארין אלהרר: תודה רבה.

קארין אלהרר: מר דורון צברי.

קארין אלהרר: תפקידך, בבקשה.

<דורון צברי: שלום.

<דורון צברי: אני במאי סרטים.

קארין אלהרר: אני לא מכירה.

קארין אלהרר: מתנצלת אבל אני לא מכירה.

<קריאה: השאלה היא במקום.

<קריאה: בשם מי הוא מופיע כאן.

<דורון צברי: אני הייתי חבר הוועד המנהל, חבר המליאה, יושב ראש איגוד הבמאים ואני מייצג קבוצת יוצרים ואישי רוח שתומכים בחוק החדש.

<דורון צברי: אני רוצה לומר שני דברים עקרוניים.

<דורון צברי: האחד, רשות השידור היא לא לשכת עבודה.

<דורון צברי: עם כל הכבוד לאלפיים אנשים, המהות של רשות השידור היא לא לספק - - -

<קריאה: זה סעיף 7?

קארין אלהרר: לא להפריע לו.

קארין אלהרר: שגב, אתה יוצא.

קארין אלהרר: אתה בדרך החוצה.

מיקי רוזנטל: זאת לא לשכת עבודה.

מיקי רוזנטל: הוא צודק.

מיקי רוזנטל: למה אתם קופצים?

מיקי רוזנטל: לעובדים יש זכויות ואנחנו נגן עליכם.

<קריאה: הוא לא מדבר לסעיף 7.

קארין אלהרר: סדרנים, להוציא את הגברת.

מיקי רוזנטל: אני אגן על זכותו לדבר.

קארין אלהרר: שגב, בבקשה לצאת כי אתה לא תאפשר לו לדבר.

<משה שגב: בכלל לא דיברתי.

קארין אלהרר: אתה מתפרץ.

<קריאה: הוא בכלל לא דיבר.

קארין אלהרר: זאת הפעם האחרונה.

קארין אלהרר: תקשיבו, הוא ידבר גם אם זה לא מוצא חן בעיניכם וגם אם זאת לא העמדה שלכם.

קארין אלהרר: לכולם כאן יהיה מקום לדבר.

קארין אלהרר: עכשיו אף אחד לא יפתח את הפה בזמן שהוא מדבר.

קארין אלהרר: תודה.

<דורון צברי: המהות של רשות השידור היא שידור ציבורי שמשרת את האזרחים, שהוא שירות לציבור.

<דורון צברי: הדבר השני שאני רוצה לומר הוא שבחוק הנוכחי יש מלים מאוד מאוד יפות והן לא משנות כלום כל עוד המנכ"ל עובד אצל הממשלה.

קארין אלהרר: אדוני, בבקשה התייחסות לסעיף 7.

<דורון צברי: מבחינתנו הדבר הכי חשוב הוא להבטיח את עצמאות המנכ"ל וכל שאר הדברים ייגזרו מזה.

קארין אלהרר: אמרתי הערות לסעיף 7.

<דורון צברי: מתפרסמת היום ב"דה-מרקר" כתבה של נתי טוקר.

קארין אלהרר: כולנו קראנו את הכתבה ברוב תשומת לב.

קארין אלהרר: הערות לסעיף 7.

עיסאווי פריג': התחלת עם לשכת עבודה, שגם זה לא בסעיף 7.

עיסאווי פריג': אם יש לך משהו לסעיף 7, תגיד.

<דורון צברי: סיימתי.

מיקי רוזנטל: מטרות השידור נראות לך בסדר?

מיקי רוזנטל: אין לך שום הערה לזה?

מיקי רוזנטל: טוב.

קארין אלהרר: נאמרו כל ההערות לעניין סעיף 7.

קארין אלהרר: המשרד כמובן ייקח את כל ההערות ויאגד את מה שנראה מתאים לו לתוך הצעת החוק.

קארין אלהרר: מי שהערותיו לא נכנסו, אני מפצירה בכם שתגישו הסתייגויות.

מיקי רוזנטל: מתי זה יופץ?

קארין אלהרר: בהקדם האפשרי, או מחר או ביום חמישי.

קארין אלהרר: הנוסח יפורסם באינטרנט כדי שתוכלו לבוא מוכנים להצבעה על הסעיף.

חמד עמאר: בקשר לימי חמישי.

חמד עמאר: אני מבקש שבימי חמישי לא יתקיימו הצבעות.

עיסאווי פריג': אני מצטרף לבקשה.

חמד עמאר: קבענו סיורים ויש לי סיורים שנקבעו מראש.

חמד עמאר: הדיונים על החוק מתקיימים כמעט בכל יום.

חמד עמאר: אמרתי לך שאין לי בעיה בימי שני, שלישי ורביעי, אבל לא ביום חמישי.

קארין אלהרר: לא הייתה הצבעה ביום חמישי שעבר.

חמד עמאר: אני מבקש שבימי חמישי לא יתקיימו הצבעות כי אני מחויב לסיורים אותם אני לא יכול לשנות.

קארין אלהרר: אני אבדוק את זה.

חמד עמאר: אני רוצה להשתתף בהצבעות.

קארין אלהרר: דרך אגב, בהצבעה לא יהיו מוזמנים אלא רק חברי כנסת ונציגי ממשלה.

עיסאווי פריג': מתי נקבל תשובה לגבי יום חמישי?

<קריאה: למה?

קארין אלהרר: ככה.

קארין אלהרר: זאת זכותי.

קארין אלהרר: לא יהיו נציגים שהם לא חברי כנסת ולא נציגי ממשלה.

קארין אלהרר: אתם תפסיקו עם הדבר הזה.

קארין אלהרר: שמענו את ההערות שלכם וכולן נלקחו לתשומת הלב.

<קריאה: זה יהיה דיון סגור?

קארין אלהרר: לצורך ההצבעה, כן.

<קריאה: אבל למה?

קארין אלהרר: כי זאת זכותי.

מיקי רוזנטל: בתקנון הכנסת יש פרורוגטיבה כזאת.

<קריאה: גברתי, עד כדי כך מפחדים מהציבור שאתם לא יכולים להצביע בפניו?

<גדי בן יצחק: גברתי, זאת באמת פרורוגטיבה שלך, אבל אפשר לקבל הסבר קצר על השימוש בו?

עיסאווי פריג': היושב ראש קובע את סדר היום.

<גדי בן יצחק: גברתי היושבת ראש, זאת פרורוגטיבה שלך ואין מערערים על כך, אבל אפשר לקבל הסבר קצר?

קארין אלהרר: כן, אני אסביר.

<גדי בן יצחק: לא על הפרורוגטיבה אלא על השימוש בה.

קארין אלהרר: שאלת שאלה ואני רוצה להסביר.

קארין אלהרר: אני חושבת שהמטרה של הדיון הציבורי מתקיימת בכך שנשמעות כל ההערות.

קארין אלהרר: הנוסח שיבוא להצבעה הוא נוסח שלקח בחשבון את כל ההערות שנאמרו כאן בחדר.

קארין אלהרר: אף אחד לא הושתק, כולם דיברו בזמנם ואמרו את כל ההערות שלהם בנוגע לסעיף הספציפי.

קארין אלהרר: אני לא רואה ערך בכך שיהיו כאן

קארין אלהרר: הנציגים שהם לא חברי הכנסת ולא נציגי הממשלה.

קארין אלהרר: בסך הכול זאת הצבעה וזה הליך טכני.

<קריאה: לא, זה לא בסך הכול.

קארין אלהרר: זה הליך טכני.

<משה שגב: גם אתמול כשהיו הצבעות, אנחנו לא הפרענו.

קארין אלהרר: משה, בעודנו מדברים, אתה מפריע.

קארין אלהרר: בעודי מדברת, אתה מפריע.

קארין אלהרר: ההצבעה תפורסם.

קארין אלהרר: יש פרוטוקול והכול בסדר.

קארין אלהרר: אנחנו לא מסתירים שום דבר.

קארין אלהרר: אני פשוט רוצה לקיים את ההצבעה בשקט.

קארין אלהרר: דרך אגב, דיוני הוועדה משדורים און-ליין באינטרנט או בטלוויזיה.

<קריאה: לא היום.

קארין אלהרר: היום זה משודר באינטרנט.

<קריאה: זה לא משודר באינטרנט.

קארין אלהרר: זה משודר באינטרנט באופן קבוע.

קארין אלהרר: היום יש תקלה טכנית.

חמד עמאר: תוך כמה זמן נקבל את הנוסח המתוקן לפני ההצבעה?

קארין אלהרר: יומיים לפני, זה בסדר?

חמד עמאר: אין בעיה.

קארין אלהרר: תודה.

קארין אלהרר: יומיים לפני.

עיסאווי פריג': ביום חמישי אין הצבעות.

קארין אלהרר: אני אבדוק את זה.

חמד עמאר: אני לא רוצה לפנות ליושב ראש הכנסת.

חמד עמאר: ביום חמישי נקיים דיונים וביום שני, שלישי ורביעי נקיים הצבעות.

קארין אלהרר: בסדר גמור.

קארין אלהרר: פרופסור אלי פולק.

<אלי פולק: כבוד יושבת הראש, כאשר ועדת לנדס התכנסה אנחנו כאגודה לזכות הציבור לדעת הגשנו לה נייר עבודה וביקשנו להופיע בפניה אבל לא נענינו.

<אלי פולק: כשאני יושב כאן, ישבנו כאן במשך שעתיים והקשבנו לדיון וגם הקשבנו לדיון שהיה אתמול ואני חושב שכבוד יושבת הראש יודעת גם את עמדתנו שהיא די קרובה לחלק ניכר מהדברים שנאמרו כאן.

<אלי פולק: החוק שהוגש כאן הוא חוק כל כך לקוי, כל כך לא נכון, שאיך את מבקשת מאתנו לבוא ולסמוך על אותם אנשים שהיו חלק ושותפים מלאים להגדרת החוק הזה, שהם ייקחו את כל ההצעות שדיברנו עליהן ייתנו איזה פריש-מיש ויתנו איזשהו מסמך.

קארין אלהרר: אתה לא סומך על חברי הכנסת?

<אלי פולק: אני לא מדבר על חברי הכנסת.

קארין אלהרר: אבל הם מצביעים.

<אלי פולק: להפך, סמכותם של חברי הכנסת היא לא ניתנת לערעור.

קארין אלהרר: הבנתי את הטענה.

קארין אלהרר: יש לך זכות הצבעה?

קארין אלהרר: לא.

<אלי פולק: סליחה, מותר לי להמשיך?

קארין אלהרר: בסדר, אבל רגע.

<אלי פולק: אני לא חושב שהסברתי את עצמי.

קארין אלהרר: שמעתי את מה שאתה אומר.

קארין אלהרר: אני מבינה.

<אלי פולק: אני לא חושב כך.

<אלי פולק: אני רוצה לומר את הדברים עד הסוף, ברשותך.

קארין אלהרר: תסיים את המשפט.

<אלי פולק: אותם אנשים מטעם הממשלה שלהם כן יש זכות להיות כאן, הם האנשים שבישלו את המסמך הזה.

<אלי פולק: אני הייתי מבקש, אם יש הצבעה של חברי הכנסת ואנחנו הציבור לא יכולים להיות שם, אינני מבין, אינני חושב שזה מוצדק ואינני חושב שזה דמוקרטי שאותם אנשים שגם להם אין זכות הצבעה, שבאים מטעם הממשלה, יכולים להיות נוכחים.

<אלי פולק: הייתי מבקש ממך לשקול זאת מחדש.

קארין אלהרר: אני אענה לך מיד.

קארין אלהרר: הצעת החוק, למיטב הבנתי ואני בטוחה שגם להבנתך, היא - - -

עיסאווי פריג': אני חושב שזה מוקדם לתת תשובה.

עיסאווי פריג': תשקלי את זה שוב.

קארין אלהרר: אני מבקשת שלא תפריע לי.

קארין אלהרר: אני חושבת שמכיוון שמדובר בהצעת חוק ממשלתית, ואתה יודע את זה, ראוי שנציגי הממשלה – למשל היועצת המשפטית – יהיו כאן.

קארין אלהרר: חברי הכנסת הם אלה שיש להם את זכות ההצבעה.

קארין אלהרר: הפרוטוקול לא שומע צעקות למרות החשיבה כאן בחדר.

קארין אלהרר: אני רוצה שחברי הכנסת יהיו נטולים מלחצים והם יוכלו להצביע באופן חופשי.

עיסאווי פריג': לא.

עיסאווי פריג': זה לא דמוקרטי.

<קריאה: דווקא בגלל זה חשוב שאנחנו נהיה כאן.

קארין אלהרר: לכן ההצבעה תתקיים בלי נציגי ציבור שהם לא חברי כנסת ולא נציגי ממשלה.

עיסאווי פריג': לפחות לתת סיקור עיתונאי.

קארין אלהרר: אני מעלה את סעיף 8.

קארין אלהרר: בבקשה להקריא אותו.

מיקי רוזנטל: אדון פולק, אתה נתבקשת להעביר נוסח.

<קריאה: העברנו.

מיקי רוזנטל: אלי לא העברתם.

<קריאה: העברנו לכולם ואישרו לנו שקיבלו.

<אלי פולק: גם אליך.

מיקי רוזנטל: לא ראיתי את זה.

מיקי רוזנטל: הגשתם הערות.

<ארז ברנד: אפשר עדיין להגיש הערות לסעיף 7?

<ארז ברנד: אני מהטלוויזיה החינוכית.

קארין אלהרר: אבל דיברו כבר מהטלוויזיה החינוכית.

<ארז ברנד: אנשי רוצה ממש ספציפית.

קארין אלהרר: כבר דיברו מהטלוויזיה החינוכית.

<ארז ברנד: גברתי רוצה הערה ואני רוצה להעיר לסעיף קטן (4) בסעיף 7.

קארין אלהרר: יש הצבעה על סעיף 8.

קארין אלהרר: אל תלכו.

קארין אלהרר: כן, אדוני, בקצרה, משפט כי כבר הטלוויזיה החינוכית דיברה.

<ארז ברנד: אני מבקש לשנות את סעיף קטן (4) כך שייכתב: יקיים באמצעות הטלוויזיה החינוכית הישראלית שידורים - - -

קארין אלהרר: הנוסח הוצע.

<ארז ברנד: לא בדיוק.

<ארז ברנד: לא באותה צורה.

<ארז ברנד: עכשיו הצעתי את זה כמו שצריך להיות.

קארין אלהרר: הטלוויזיה החינוכית כבר הציעו הצעה.

<אתי בנדלר: אתה עובד הטלוויזיה החינוכית?

<ארז ברנד: אכן כן גברתי.

<אתי בנדלר: אני לא מבינה.

<אתי בנדלר: יש לכם מספר הצעות חלופיות לנוסח של פסקה מסוימת?

<ארז ברנד: כן.

<ארז ברנד: ארבעה ועדים.

<אתי בנדלר: נציגת הטלוויזיה החינוכית שהיושבת ראש הוציאה מהישיבה קראה איזה נוסח היא מבקשת.

<קריאה: זה ועד אחר.

קארין אלהרר: יש לכם כמה ועדים בתוך הטלוויזיה החינוכית?

<ארז ברנד: יש לנו ארבעה ועדים.

<קריאה: גם שם, למרות שזאת לא רשות השידור.

<קריאה: ראו פלא.

<קריאה: לא רשות השידור ויש ארבעה ועדים.

<קריאה: זה מעניין.

קארין אלהרר: בסדר.

קארין אלהרר: תודה רבה.

קארין אלהרר: עורכת הדין נויפלד, בבקשה להקריא את סעיף 8.

<חגית ברוק: 8.

<חגית ברוק: השידורים - שירות ציבורי תאגיד השידור הציבורי יקיים את השידורים כשירות ציבורי.

מיקי רוזנטל: תסבירי בבקשה.

קארין אלהרר: אני באמת מבינה את האמוציות שלכם אבל אתם לא יכולים להתפרץ לדברים של אנשים.

קארין אלהרר: זה לא עובד כך.

קארין אלהרר: גם אף אחד לא שומע באמת אלא זה סתם בליל של דברים.

<דנה נויפלד: הסעיף הזה אומר את מה שמובן מאליו אבל צריך להיאמר, שהשירות שתאגיד השידור הציבורי יספק הוא שידור ציבורי ואני חושבת שהציבוריות שבו מדברת בעד עצמה, שזה הפן שמאפיין את השידור הזה להבדיל מהשידור המסחרי.

עיסאווי פריג': איזה עז יש בתוכו?

מיקי רוזנטל: למה צריך לכתוב בחוק את המובן מאליו?

מיקי רוזנטל: זה ממש לא ברור לי.

עיסאווי פריג': מה העז?

<אתי בנדלר: אני רוצה לומר לחבר הכנסת רוזנטל שגם בקשר לסעיף הזה הגיעו הצעות בין כל המסמכים שהספקתי כבר לעבור עליהם שמבקשים אפילו לעבות את הסעיף הזה.

<אתי בנדלר: נשמעו גם הערות כאן כדי שיובהר שמדובר כאן במשהו שונה מהערוצים המסחריים או מהטלוויזיה הרב-ערוצית.

<אתי בנדלר: יש כאן שירות ציבורי שהמדינה מתחייבת להעניק באמצעות תאגיד השידור הציבורי.

מיקי רוזנטל: את המלים אני מבין.

מיקי רוזנטל: אין לי קושי בהבנת הנקרא.

מיקי רוזנטל: יש לי קושי בזה שמגדירים משהו על ידי בידולו ממשהו אחר.

מיקי רוזנטל: למה זה נחוץ כאן?

מיקי רוזנטל: באמת אני לא מבין.

עיסאווי פריג': המרבה – גורע.

<דנה נויפלד: הסעיף הזה כתוב היום בחוק רשות השידור, הוא מועתק מחוק רשות השידור הקיים ואין כאן שום דבר חדש.

נחמן שי: כתוב שירות ציבורי.

<דנה נויפלד: כתוב שירות ציבורי.

<דנה נויפלד: הוא מועתק מהחוק הישן והוא מבטא את סוג השידורים שהגוף הזה משדר כשירות ציבורי.

מיקי רוזנטל: אם אין בעיה עם זה, למה זה לא בסעיף 7?

<דנה נויפלד: חשבנו שנכון לתת לזה ביטוי מפורש וחד משמעי.

עיסאווי פריג': למה?

קארין אלהרר: תודה.

קארין אלהרר: אני מעלה את סעיף 8 להצבעה.

קארין אלהרר: יש הערה?

<משה שגב: כן, הערה לגבי סעיף 8.

<משה שגב: קודם כל, מה זה תאגיד.

<משה שגב: אני רוצה להבין האם הכוונה שתאגיד השידור הציבורי הוא כמו תאגיד מים, תאגיד מחזור?

קארין אלהרר: דיברנו על זה אתמול.

<משה שגב: אבל לא דיברנו על הסעיף הזה.

<משה שגב: אני מדבר על סעיף 8.

קארין אלהרר: דיברנו על מה זה תאגיד.

קארין אלהרר: זאת הייתה הערה של עורכת הדין הורנשטיין.

קארין אלהרר: דיברנו על זה וקיבלתם תשובה מלאה.

<משה שגב: לא.

<דנה נויפלד: הפכנו את זה לשידור ציבורי כדי לחדד.

<קריאה: היה כתוב ממלכתי.

<דנה נויפלד: גם ממלכתי לא מוסבר מה הוא.

<דנה נויפלד: היה כתוב בחוק מ-1965 – אני אספר לכם את התגלגלות הסעיף – ששירות השידור יהיה ממלכתי.

<דנה נויפלד: כדי להבחין ולאפיין שאלה לא שידורים של ממלכה אלא שירות ציבורי, נכתב שזה שירות ציבורי, כדי שיהיה ברור וחד משמעי.

<דנה נויפלד: הסעיף הזה הועתק מהחוק הקודם.

<משה שגב: לגבי תאגידים, גם תאגיד המים גובה למשל מע"מ.

קארין אלהרר: דיברנו על זה אתמול.

<משה שגב: מה זה תאגיד?

קארין אלהרר: דיברנו על זה אתמול.

<משה שגב: אבל זה לא מוסבר.

<קריאה: גם על הממלכתי דיברנו אתמול.

<קריאה: לא כל ציבורי הוא ממלכתי.

<קריאה: למה סעיף 8 עלה אתמול וסעיף 7 היום?

קארין אלהרר: חברי הכנסת, אני מעלה את סעיף 8 להצבעה.

קארין אלהרר: יש למישהו מחברי הכנסת שאלה?

קארין אלהרר: חבר הכנסת רוזנטל, יש לך עוד שאלה?

מיקי רוזנטל: לא.

קארין אלהרר: עוד הערה?

מיקי רוזנטל: לא.

קארין אלהרר: עוד הערה חבר הכנסת שי?

נחמן שי: לא.

קארין אלהרר: אני מעלה את סעיף 8 להצבעה.

<אתי בנדלר: חבר הכנסת פריג', בהצעה שלכם, של ההסתייגויות, ביקשתם להחליף את המילה תאגיד במילה רשות.

עיסאווי פריג': נכון.

<אתי בנדלר: אתה רוצה להציע את זה?

עיסאווי פריג': נכון.

<אתי בנדלר: אני מבקשת להעמיד את ההצעה שלו להצבעה.

קארין אלהרר: אני מעלה להצבעה את הצעתו של חבר הכנסת פריג' לסעיף 8, לומר רשות השידור הציבורי במקום תאגיד השידור הציבורי.

קארין אלהרר: מי בעד?

קארין אלהרר: בעד – 2

קארין אלהרר: הצעתו של חבר הכנסת פריג' לא התקבלה

קארין אלהרר: ההצעה לא התקבלה.

<עידית חנוכה: חבר הכנסת נחמן שי הצביע במקום חבר הכנסת איתן כבל.

קארין אלהרר: ביקשת הסתייגות?

עיסאווי פריג': זאת הסתייגות, כן.

קארין אלהרר: אני מעלה להצבעה את סעיף 8 כהצעת החוק הממשלתית.

קארין אלהרר: מי בעד?

קארין אלהרר: בעד – 4

קארין אלהרר: נמנעים – 1 סעיף 8 אושר

עיסאווי פריג': אני נמנע.

<אתי בנדלר: גברתי, אני מבקשת לעבור לסעיף ההגדרות, להגדרה שידורים.

<אתי בנדלר: הסעיף הזה עושה שימוש במונח שידורים.

<אתי בנדלר: תאגיד השידור הציבורי יקיים את השידורים כשידור ציבורי ואני חשבתי שאולי כדאי לדון כבר ולאשר את המונח השידורים.

<אתי בנדלר: אני רוצה להזכיר שבקשר לנושא הזה, להגדרה השידורים, הועלו הערות ולפיהן יש מקום לכלול גם את השידורים באמצעים טכנולוגיים אחרים במסגרת ההגדרה.

<אתי בנדלר: אנחנו הסברנו בישיבה הקודמת מדוע גם דעתי, לא רק דעת משרד התקשורת, היא שאין מקום לעשות את זה.

<אתי בנדלר: לא להחיל באופן אוטומטי את כל הרגולציה שקיימת על השידורים בתאגיד השידור הציבורי, ברדיו ובטלוויזיה על כל האמצעים הטכנולוגיים האחרים.

<קריאה: למה?

<קריאה: כי אי אפשר?

<אתי בנדלר: כי צריכים לשקול איזו רגולציה ראוי לעשות, האם באמת נכון שכל הרגולציה החלה על שידורי הטלוויזיה לצורך העניין של תאגיד השידור הציבורי תחול as is על שידורים באינטרנט.

נחמן שי: התאגיד החדש הזה אמור לשדר גם באמצעים אחרים חדשות.

קארין אלהרר: נכון.

נחמן שי: האם מבחינת כל הדברים שאנחנו קובעים בחוק לא יחולו גם על השידור שלא ברדיו ובטלוויזיה?

<אתי בנדלר: חבר הכנסת נחמן שי, אני מפנה אותך לסעיף 71 להצעת החוק בו נאמר, ואני אקרא את סעיף קטן (א) לצורך העניין, ש"תאגיד השידור הציבורי רשאי להעביר תוכן באמצעות טכנולוגים אחרים מהאמור בהגדרה השידורים ובכלל זה על גבי רשת האינטרנט ובאמצעות מערכת רדיו טלפון נייד.

<אתי בנדלר: על תוכן המועבר לפי סעיף קטן זה יחולו ההוראות לפי חוק זה החלות על שידורים בשינויים המחויבים למעט הוראות סעיף 68".

<אתי בנדלר: יש כאן אינדיקציה שצריך לעשות איזה שהם שינויים וכך הלאה.

<אתי בנדלר: יתכן שיהיו עוד הערות לסעיף הזה, מה ראוי ומה לא ראוי שיחול.

נחמן שי: אבל הכלל הוא שזה חל ורק יוצאים מן הכלל.

<דנה נויפלד: נכון.

<אתי בנדלר: לכן אם חברי הכנסת מקבלים את התשובה שאין מקום לכלול בהגדרת השידורים שידורים המועברים באמצעות טכנולוגים אחרים ואין הערות אחרות, אני מציעה להצביע על ההגדרה.

<גדי בן יצחק: פרסומות אין לנו, אינטרנט אין לנו, אבל אנחנו נהיה שווים לאחרים.

מיקי רוזנטל: לגבי ההגדרה.

מיקי רוזנטל: כדי למנוע ספק, הוא רשאי לעשות ואין מניעה שהוא יעשה שידורים על גבי פלטפורמות אחרות אבל הוא לא חייב.

מיקי רוזנטל: זה כל העניין.

מיקי רוזנטל: נכון?

מיקי רוזנטל: כדי למנוע ספק.

<אתי בנדלר: לכן אני אומרת שכאשר הוועדה תגיע לסעיף 71, יכול להיות שיהיו הערות לסעיף הזה, למשל לחייב ולא להשאיר לשיקול דעת ועוד הערות שונות לאותו סעיף.

<אתי בנדלר: השאלה היא אם לא ראוי באמת לתת את הדעת לכל נושא העברת השידורים באמצעים טכנולוגיים אחרים אגב דיון בסעיף שדן בנושא הזה ולא אגב הכללת הנושא באופן אקראי בהגדרה.

קארין אלהרר: אני מעלה את ההגדרה של המונח שידורים להצבעה.

<גדי בן יצחק: יש כאן שאלה מקדימה של עבודת העיתונאים.

<גדי בן יצחק: אפשר לשאול?

<אופיר טל: אני בא כוח אגודת העיתונאים בירושלים.

<אופיר טל: לפני ההצבעה, אם אפשר להעיר הערה.

<אופיר טל: גם בסעיף 7 וגם בסעיף 8 קיימת ההגדרה שידורים.

<אופיר טל: המשמעות היא שאם המונח שידורים לא כולל את האינטרנט, השידור באינטרנט הוא לא שידור ציבורי לפי סעיף 8 והוא לא כפוף למטרות בסעיף 7.

<אופיר טל: זאת המשמעות המשפטית.

קארין אלהרר: לא.

<דנה נויפלד: לא, כי כתוב בתוך הסעיף, תקרא את סעיף 71 שאומר שיחולו על התוכן המועבר כל ההוראות לפי חוק זה החלות על שידורים.

<אופיר טל: למה את עושה את זה שם?

קארין אלהרר: אני מעלה להצבעה את ההגדרה שידורים.

קארין אלהרר: בבקשה, גברתי.

<תהילה אלטשולר: אני מבקשת לומר כאן דבר אחד שבעיני הוא מאוד מאוד קריטי.

<תהילה אלטשולר: אמרתי אותו אבל כדאי לחזור עליו שוב כדי שחברי הכנסת יבינו על מה הם מצביעים.

<תהילה אלטשולר: החוק הזה אומר ששידור ציבורי שמקימים עכשיו מחדש בצעד רדיקלי במדינת ישראל לעשרים השנים הבאות, הוא רדיו וטלוויזיה בלבד.

קארין אלהרר: לא נכון.

קארין אלהרר: תקראי את ההגדרה.

<תהילה אלטשולר: קראתי את ההגדרה וחזרתי וקראתי אותה.

<קריאה: זה בניגוד למה שהשר אומר.

<קריאה: זה בדיוק הפוך.

<תהילה אלטשולר: שידור ציבורי בישראל הוא ערוץ ליניארי של טלוויזיה וערוצי רדיו.

<קריאה: לא, זה לא ליניארי.

קארין אלהרר: זה לא נכון.

<תהילה אלטשולר: גם בסעיף 71.

<קריאה: למה אתם חוששים מזה?

<תהילה אלטשולר: לא, אני לא חוששת מזה.

<קריאה: אבל הגדרת השידורים, היפנו אותך לסעיף 71 וסעיף 71 אומר לך בפירוש.

<קריאה: נגיע לסעיף 71 ונדון על המילה רשאי.

<קריאה: כרגע אנחנו עוד בהגדרה של מה זה שידורים.

<תהילה אלטשולר: אני אומרת שלפני שאנחנו שואלים את שאלת הרשאי, למה להגדיר שידורים.

<גדי בן יצחק: כדי לשמור על יתרון של הטלוויזיות הפרטיות.

<גדי בן יצחק: מה זאת אומרת למה?

מיקי רוזנטל: למה להצביע על ההגדרה לפני שאנחנו מסיימים את סעיף 71 בו נחליט איפה נשדר, מה ישדרו וכולי.

מיקי רוזנטל: אם זה עניין מקצועי, לשם מה להצביע עכשיו?

קארין אלהרר: מה אומרת גברתי היועצת המשפטית?

<אתי בנדלר: אם חברי הכנסת מבקשים לדחות את ההצבעה, אני לא רואה מניעה.

מיקי רוזנטל: ברגע שנסיים את סעיף 71, נצביע גם על ההגדרה.

קארין אלהרר: בסדר.

<אתי בנדלר: ההסכמה הייתה מלכתחילה שכאשר דנים בסעיף ועושים בו שימוש מוגדר, חוזרים להגדרה.

<אתי בנדלר: אם יש חשש של חבר הכנסת, אפשר לא להצביע עכשיו.

קארין אלהרר: נוכח בקשתו של חבר הכנסת רוזנטל, אנחנו לא נקיים את ההצבעה על המונח שידורים.

קארין אלהרר: הישיבה הזאת נעולה.

קארין אלהרר: מחר מתכנסים בשעה 9:00 בבוקר באולם ירושלים.